qundao/data-zh-poetry huggingface dataset:
題邛州文同判官五箴堂
作者：趙抃
朝代：宋

李唐韓吏部，矯矯文宗師。
立言作諸箴，勵世亦自規。
游箴警惰廢，事業終光輝。
言箴慎囁囁，張口觸禍機。
行箴死所守，於義無乖違。
好惡不悖理，戒或私是非。
知名懼浮實，動主嫌怨隨。
五者日踐履，要以君子歸。
與可知道粹，期至嚴奧窺。
誦已記所志，礲石鎸其辭。
俾之揭堂上，使後亦忽隳。
夫人貴且富，非得强自爲。
入賢去不肖，在己不在時。
希韓亦韓徒，中道無已而。
題郡園亭館
作者：趙抃
朝代：宋

爲愛東園四照亭，剪開繁木快人情。
新秋雨過閒雲卷，十里南山兩眼明。
題陶朱公廟二首·其一
作者：趙抃
朝代：宋

爲國謀深身自謀，飄然歸泛五湖舟。
雖云文種知幾晚，未必忠魂爲蠡羞。
題陶朱公廟二首·其二
作者：趙抃
朝代：宋

不道夫差勢獨夫，因持越計敗全吳。
陶朱智則誠爲智，欲把忠臣比得無。
題隱者邵醇郊居
作者：趙抃
朝代：宋

驅車乘興謁先生，十里秋光照眼明。
浄室寒窗無長物，道書狼籍古琴橫。
題靈山寺
作者：趙抃
朝代：宋

我爲靈山好，登留到日曛。
巖幽餘暑雪，鐘冷入秋雲。
篇詠惟僧助，塵煩與俗分。
明朝入東棹，因得識吾文。
題靈峰寺
作者：趙抃
朝代：宋

鴈蕩林泉天下奇，謝公不到未逢時。
碧霄萬壑千岩好，今日來遊盡得之。
題馬伏波廟二首·其一
作者：趙抃
朝代：宋

壯敵無前老未休，賞功銷得到封侯。
印歸新息不還葬，似與諸蠻一報仇。
題馬伏波廟二首·其二
作者：趙抃
朝代：宋

平生忠勇建殊勳，薏苡疑珠竟不分。
光武明如辯讒者，肯教千古負將軍。
題高齋
作者：趙抃
朝代：宋

腰佩黄金已退藏，個中消息也尋常。
時人要識高齋老，只是柯村趙四郎。
題魚關
作者：趙抃
朝代：宋

奔流出萬山，亂石銷孱顔。
彼躍龍門者，何嘗懼此關。
飲酒
作者：趙抃
朝代：宋

江頭落寞窮冬日，天末崎嶇薄宦身。
休問世途千態巧，且貪杯酒十分醇。
顔間戚戚成何事，醉裏熙熙即是真。
梅雪半殘烟柳吐，一番消息又青春。
驚濤
作者：趙抃
朝代：宋

路半狂飚起，江心巨浪橫。
蒼茫舟子叫，匍匐稚兒驚。
古岸移時入，新醪薄暮傾。
此宜無足道，大抵似人生。
高峰塔
作者：趙抃
朝代：宋

上石披松十步勞，下窺人物見秋毫。
嗟誰更向孤峯頂，樹塔孤撐碧落高。
鬰孤臺
作者：趙抃
朝代：宋

羣峯鬰然起，惟此山獨孤。
筑臺山之巔，鬰孤名以呼。
窮江足樓閣，危壓斗牛墟。
直登四臨瞰，眾勢不可踰。
贛川繚左右，庾嶺前崎嶇。
望闕峙其後，北向日月都。
人家雜烟水，原野周城郛。
烜潤或晴雨，明晦或曉晡。
春榮夏物茂，秋肅冬林枯。
氣象日千變，一一如畫圖。
比予去諫舍，乞此養慵愚。
事訛得以正，俗瘵得以蘇。
歲豐盜攘息，獄命寃繫無。
熙然與民共，所喜朋僚俱。
中淡有琴詠，外喧有歌歈。
樽罍有美酒，盤餐有嘉魚。
優游一臺上，四序不暫辜。
乃知爲郡樂，況復今唐虞。
麓山十詠·真身湖
作者：趙抃
朝代：宋

曉光澄水月，秋影顫風幡。
宛是真如地，荷花獲翠軒。
鼎湖峰
作者：趙抃
朝代：宋

不見青蓮花落時，鼎湖惟有白雲歸。
一峯孤立如天柱，若較靈巖具體微。
龍昌寺西軒
作者：趙抃
朝代：宋

樽酒西軒共倚欄，更無塵事見顔間。
留詩都士知公否，仁者從來不厭山。
龍潭
作者：趙抃
朝代：宋

黯黯龍潭不測深，臨觀崖下已千尋。
若逢歲旱休閒卧，好與斯民去作霖。
丁卯除夕寓瀘南獨坐舟中有感去歲此夕
作者：趙蕃
朝代：宋

米倉山寨雪連雲，不見椒盤見賊塵。
今日江城聞爆竹，莫嫌杯酒不沾唇。
七月六夜聞雨寄懷欽止斯遠而玉山使來亦得斯遠六月十五日懷去年夜雨之絕句復次韻以報
作者：趙蕃
朝代：宋

夜聞簷雨憶年時，亦復思君近寄詩。
開卷忽來同此作，信知神合但形離。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕·其一
作者：趙蕃
朝代：宋

誰云死別已吞聲，此恨何年得遽平。
林響風聲雨蕭瑟，敗人殘夢欲殘更。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕·其三
作者：趙蕃
朝代：宋

弟過江東得附辭，奠猶乖往慟奚爲。
情真未覺幽明負，貧病牢人甚縶維。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕·其二
作者：趙蕃
朝代：宋

一夕安能再與俱，話言寧覺死生殊。
幟書更識埋輪志，生有不忘如是夫。
七月十有五夜一再夢故舒州使君侍御公宛如平生且於其案間得若紙若繒者一沓皆公所書或印者繙之有如幟者三有曰苛政曰贓吏忘其一焉問傍立者以何所用云始朝議欲遣公爲某使故建此云覺而賦詩四絕·其四
作者：趙蕃
朝代：宋

夢回始覺死生分，愁詠江東日暮雲。
安得分明再如昨，併須示我玉樓文。
七盤嶺
作者：趙蕃
朝代：宋

遠近分濃淡，陰晴異蔽虧。
不知山路險，却幸馬行遲。
三兄既見過喜而賦此
作者：趙蕃
朝代：宋

村居不記元夕期，田蠶鐙火俗異宜。
但餘林月光陸離，所期不來空賦詩。
明朝風作後日雪，祇道來期中已輟。
今朝小霽泥未乾，或報門前有車轍。
我窮政爾落荒山，跫然忽復解我顔。
平生交舊固多矣，風味如此端亦慳。
梅雖已謝蘭可掘，有酒縱漓醅可撥。
爲子一醉莫深辭，更要好詩書歲月。
三夜不見月
作者：趙蕃
朝代：宋

中秋隔明日，月色比常佳。
晨氣早已肅，暮雲深更遮。
巡簷徒四立，顧影晚興嗟。
桂旱猶藏蘂，橘秋反吐花。
三日風果止早行
作者：趙蕃
朝代：宋

側枕聽風吹，撐篷避雨絲。
不忘披敗帙，何暇問朝炊。
浪靜川無迹，雲行山不移。
自知非畫手，游戲一於詩。
三月一日
作者：趙蕃
朝代：宋

粵山深歷備辭勞，雖有故人誰贈袍。
歸卧茅齋且休歇，竹風山雨兩蕭騷。
三月三十日
作者：趙蕃
朝代：宋

正是春時病不聊，未嫌風雨送今朝。
今年紅蘂明年在，此日繁陰後日凋。
詩癖不除終作祟，鬢霜無種自能饒。
平生吟友俱安在，寥落天涯不可招。
三月三十日余有章貢之役陳明叔嚴從禮載酒見餞於白泉張伯永繼至
作者：趙蕃
朝代：宋

相從數月間，已復兩爲別。
此身竟何有，百年終是客。
近役不隔州，音問可絡繹。
江南虛成市，白泉强名剎。
何勞共追餞，令我滋不悅。
觴行期月上，月上尊已側。
我卧四壁空，君歸度舟闊。
三月二日同明叔過從禮觀牡丹
作者：趙蕃
朝代：宋

新晴喚我出，負郭看花來。
窈窕欄檻入，咄嗟尊俎開。
嫣然同午醉，老矣怕春催。
身羨雙飛蝶，翩翩去却回。
三月八日發舟後作
作者：趙蕃
朝代：宋

沙步行初改，津亭望且遥。
青山出圖畫，白鷺立風標。
境熟詩難就，愁深酒易消。
雲歸還漠漠，雨靜復蕭蕭。
三月六日·其一
作者：趙蕃
朝代：宋

桐花最晚開已落，春色全歸草滿園。
破衲欲捐還未可，炎凉翻覆在朝昏。
三月六日·其三
作者：趙蕃
朝代：宋

怪底朝來暖欲昏，故應晚雨劇翻盆。
空齋寂寞催成睡，風爲捲書還閉門。
三月六日·其二
作者：趙蕃
朝代：宋

自把殘書洗睡昏，欲求甚解與誰論。
乍然好鳥聞深樾，忽爾荒雞聽遠村。
三月初二日雨人以爲風止之祥
作者：趙蕃
朝代：宋

讖言雨作風當正，得雨喜如遭旱時。
枕藉無嗔雜簑笠，跧藏不異庇茅茨。
近看楊柳大垂手，遠對雲山圖入眉。
日暮橫流難共濟，明當安穩遂東之。
三月十一日
作者：趙蕃
朝代：宋

少年意與春競，老去全將病供。
鵲噪芳陰樹樹，蝶飛幽夢重重。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其一
作者：趙蕃
朝代：宋

參軍出郭匪幽尋，使者移文播德音。
石蒜榆皮那得飽，刀耕火種豈能任。
義倉政爾因饑發，賑歷茲焉遣吏臨。
比屋故知難戶曉，分行聊得盡吾心。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其一〇
作者：趙蕃
朝代：宋

世奇粵水與湘山，此地元居楚粵間。
盡日覓詩終莫就，有時遊目不能還。
驟來遥點雨初過，忽爾數峯雲自閒。
遠碧近蒼元互映，淺青深綠更相關。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其七
作者：趙蕃
朝代：宋

春今回首便天涯，留得芳英在物華。
野色似雲閒放犢，樹陰如幄暗巢鴉。
金錢滿地空心草，紫綺漫郊苦菜花。
試考方言助多識，欲傳名字入詩家。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其三
作者：趙蕃
朝代：宋

馬騣嶺下源初發，鵞口山前漸可舟。
一百八盤誰謂險，二十四溪何自遊。
深厲淺揭故數數，車煩馬殆真悠悠。
惜哉當此方倥傯，不然亦足供夷猶。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其九
作者：趙蕃
朝代：宋

晚日微風墜鏡平，中流直下縠紋生。
煙雲點綴多新態，鷗鳥逢迎殆宿盟。
聚落近於邊境接，村墟亦有戍樓橫。
雖然王化初無外，接畛農桑畔不爭。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其二
作者：趙蕃
朝代：宋

聞道高原尚苦乾，未妨平陸欲生湍。
眼中乍見扶藜出，耳畔未嗟啼鳥讙。
漢詔當知本寬大，豳詩政復著艱難。
爾能粗得饑腸實，我亦安辭脚力酸。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其五
作者：趙蕃
朝代：宋

既雨得晴晴亦佳，筍輿終日度咿啞。
蒙籠篁竹四三里，髣髴茅茨三五家。
鄰舍相聞亦雞犬，田疇隨事有桑麻。
居夷何陋慚君子，不爾辭官學種畬。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其八
作者：趙蕃
朝代：宋

浦口江頭艇子呼，有懷逸興恐成孤。
非鬭郵傳憎塵土，自愛江山入畫圖。
峯勢宛如神峻拔，瀑痕渾似筆濃枯。
顧憐文力孱非敵，賸欲追摹忽已逋。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其六
作者：趙蕃
朝代：宋

乾溪溪側彈子洞，薄暮過之聊且休。
志欲山林成獨往，媿無名姓繼三遊。
奇奇怪怪乏畫手，鑿鑿磷磷宜枕流。
巖岫水泉真兩得，未容石井獨吾州。
三月十七日以檄出行賑貸旬日而復反自州門至老竹自老竹至鵞口復回老竹由乾溪上入浦口汎舟以歸得詩十首·其四
作者：趙蕃
朝代：宋

大麥初齊積漸黄，青青小麥更連岡。
去冬屢雪有如此，今歲一豐端可望。
負籠不須嗟甚苦，腰鎌行且看爭忙。
太倉紅腐憎泥土，亦復遥思餠餌香。
三月十三日夜五更聞杜鵑時成父欲入浙因賦六章章四句以送之·其一
作者：趙蕃
朝代：宋

不如歸去，蒼山茂樹。
獨胡爲乎，空此號謼。
三月十三日夜五更聞杜鵑時成父欲入浙因賦六章章四句以送之·其三
作者：趙蕃
朝代：宋

不如歸去，春且云莫。
山中之樂，豈同岐路。
三月十三日夜五更聞杜鵑時成父欲入浙因賦六章章四句以送之·其二
作者：趙蕃
朝代：宋

歸去來兮，斯言可師。
我今已歸，胡能不知。
三月十三日夜五更聞杜鵑時成父欲入浙因賦六章章四句以送之·其五
作者：趙蕃
朝代：宋

不如歸去，載丁載寧。
勸子勿去，子寧我聽。
三月十三日夜五更聞杜鵑時成父欲入浙因賦六章章四句以送之·其六
作者：趙蕃
朝代：宋

不如歸去，子寧肯住。
歸去來兮，早歌式微。
三月十三日夜五更聞杜鵑時成父欲入浙因賦六章章四句以送之·其四
作者：趙蕃
朝代：宋

歸去來兮，言發動隨。
古之逸民，舍陶而誰。
三月十八日
作者：趙蕃
朝代：宋

巴陵一月雨不休，豈惟人病天亦愁。
蠶饑麥腐穀種壞，農夫田婦呼天求。
巴邑有客方倦游，杭湖欲歸思具舟。
冥冥政爾羨歸雁，拍拍安得從輕鷗。
遠書數月絕不得，爾窮故與吾髣髴。
或云此雨祇此域，又道淋淫遍江國。
夜來痛飲不知極，終日破牀成兀兀。
感斯風雨憶江東，詩就鳥栖窗紙黑。
三月十六日郊行
作者：趙蕃
朝代：宋

乍驚風色掃羣陰，旋見朝光上遠林。
李徑桃蹊愁欲寂，麥畦桑畝秀何深。
未云晨出因迎客，自喜山行不廢吟。
春晚得晴如此少，寄聲鳩輩且停音。
三月審知以余行有日置酒於智門寺後竹間小亭時與者王彥博審知之姪彥章余之弟成父審知命以尊前失詩流爲韻分得流字書以呈之
作者：趙蕃
朝代：宋

林下有高興，眼前無此流。
並溪村逕入，背佛野亭投。
綠竹依人好，紅蕖取意秋。
病多寬酒債，別近耿離憂。
三詩寄郭古夫·其一
作者：趙蕃
朝代：宋

巫峽聞歸旆，瀟湘說定居。
若親千里面，曾捧一緘書。
山檜風霜老，江楓日夜疎。
窮秋已凉冷，體候復何如。
三詩寄郭古夫·其三
作者：趙蕃
朝代：宋

丐去秋今晚，能歸歲且徐。
須公一尊酒，勝我十年書。
生死交情異，乖離人事疎。
如聞厚風誼，何敢自趦趄。
三詩寄郭古夫·其二
作者：趙蕃
朝代：宋

往日臺郎選，今年散吏員。
詞華推匠哲，問學得師傳。
視草應栖掖，談經合細旃。
諸公曷逃責，詔旨尚求賢。
上七里嶺
作者：趙蕃
朝代：宋

天公知我行良苦，垂上嶺時容少晴。
登山著履自不惡，卧遊作圖空復情。
此來豈止試脚力，政坐久不尋詩盟。
山礬雪白藤花赤，高樹木蘭低紫荆。
上元口號呈莫令三首·其一
作者：趙蕃
朝代：宋

令君憂樂與民同，燈火隨時祝歲豐。
我亦頗懷歸去樂，田蠶處處逐兒童。
上元口號呈莫令三首·其三
作者：趙蕃
朝代：宋

華燈能得幾時新，明日當爲芻狗陳。
我識令君敦厚意，不能奉己厲吾民。
上元口號呈莫令三首·其二
作者：趙蕃
朝代：宋

一琖華燈直萬錢，誰知下里取薪然。
綺紈照耀輿臺體，民得褐衣猶破穿。
上寵市早飯
作者：趙蕃
朝代：宋

霧合疑爲雨，雲開復變晴。
梨花高朶盛，柳樹弱枝榮。
問寺山場遠，逢虛旅飯營。
侵晨王事起，亭午野田行。
上巳
作者：趙蕃
朝代：宋

朝來一雨快陰晴，東郊百鳥間關鳴。
受風柳條不自惜，蘸水桃花可憐生。
不見山陰蘭亭集，况乃長安麗人行。
東西南北俱爲客，且送江頭返照明。
上饒道中
作者：趙蕃
朝代：宋

踏土憂疑似踏船，土塍滑汰勝於舷。
川行可怖陸行苦，誰遣爲之空自憐。
下七盤嶺
作者：趙蕃
朝代：宋

路絕疑無地，山窮復有天。
林園更田畝，鷄犬亦人烟。
江右名疆界，南中勢接連。
周書信無外，禹別自何年。
不寐
作者：趙蕃
朝代：宋

近夢續遠夢，長更和短更。
月窗疑雪積，風柁苦宵行。
天外獨身在，暗中華髮生。
歸田莫遲暮，底是物窮亨。
中夜復書
作者：趙蕃
朝代：宋

凉生愁輾轉，月上照鬅鬙。
林壑故對此，溪山逢未曾。
吟哀蛩伴苦，書絕鴈無憑。
更欲留危坐，枝梧殆不勝。
中夜聞鴈
作者：趙蕃
朝代：宋

夜闌羣物久已息，胡獨決起飛仍號。
江湖雖寬矰繳在，幸勿中機漁獵曹。
中夜風雨驟作悵然有懷簡全真沅陵并寄成父弟
作者：趙蕃
朝代：宋

酒盡雲間月，詩成雨至風。
支離如病鶴，吟咏雜寒蟲。
摵摵朝梧葉，蕭蕭瘦竹風。
飄零偶天末，憔悴祇江東。
中秋不見月得斯遠所寄詩有懷兼呈遠父成父
作者：趙蕃
朝代：宋

中秋不見月，空傳江左詩。
陰晴定俱爾，離合政關茲。
亦復婆娑否，還成賦詠爲。
溪南舊遊地，誰與共襟期。
中秋不見月次韻元衡十四夜江干步月五言
作者：趙蕃
朝代：宋

月待今宵滿，秋空此夕中。
與君俱客路，而我欠詩工。
短髮添新白，頹顔失舊紅。
波長嬉屬玉，渚遠愴賓鴻。
中秋以山居不得與周文對飲况子暢在數百里外也悵然有懷
作者：趙蕃
朝代：宋

山林遠俗人，風月親我輩。
凉秋半今夕，痼疾况少退。
詩懷客子哦，酒欠伯仁對。
百年等夢幻，一笑有成敗。
禿巾倚枯松，赤脚踏斷瀨。
何當約二叟，勝踐同一會。
中秋夜作去年今夕僕自北關過吳興
作者：趙蕃
朝代：宋

明月同千里，寒鄉又一秋。
牀隨檜陰側，巾與桂香浮。
此夕山中趣，它年霅上遊。
諸兒皆楚語，老子自商謳。
中秋寄上饒赴試親友池陽當塗三沈弟
作者：趙蕃
朝代：宋

中秋佳月去年同，卧病還應記此翁。
不但嬋娟千里共，客遊俱在大江東。
中秋無月呈審知
作者：趙蕃
朝代：宋

前年中秋月，痁鬼方見虐。
徹曙不得眠，搘爐親煮藥。
子時過橋來，勞我非赴約。
評詩雜精粗，有味勝大嚼。
去年中秋月，應候痁復作。
少休塘下寺，欲進悲足弱。
喬松接修竹，聽雨仍落落。
徘徊亦忘寐，孤詠同緯絡。
漂流到今年，高興屬快閣。
何期悼亡歸，舟並南山泊。
前年呻吟地，追隨恍如昨。
天公似憐我，爲遣雲垂幕。
那知千家墀，慘澹對杯酌。
不然適與值，用趣則相各。
人世夫何常，明年定憂樂。
主山湖圍二渡
作者：趙蕃
朝代：宋

主山渡頭成久立，長年傲客呼從疾。
撐舟來前僅如掌，泝波却下幾百尺。
湖圍橋壞新有船，衆壑犇流會一川。
嗟我胡爲數此險，爭似飯餘牛背眠。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云·其一
作者：趙蕃
朝代：宋

威嚴退冰霜，清潤歸梅柳。
少時騁青春，老至傷白首。
日長卷添書，病倦盃費酒。
姑置鴈鶩行，顧慚牛馬走。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云·其三
作者：趙蕃
朝代：宋

春回溪山姿，候趣農桑務。
自知盍歸來，人歎推不去。
順心豈故違，宿諾寧久負。
既已媿淵明，又應慚季路。
久不作詩詩思甚涸春物日盛漫興三章用常德棗心筆書本不工重復加弱似亦與詩相稱云·其二
作者：趙蕃
朝代：宋

庭行看萌芽，簷立聽呼應。
在物且云然，於我可不競。
青衫戀五斗，白髮間三徑。
是豈人之爲，絕知吾有命。
久不看鏡鬚之白者衆矣得數語寄成父兼示兒姪
作者：趙蕃
朝代：宋

始白纔二三，今白乃四五。
蕭蕭十數莖，底用更縷數。
年來悼亡悲，老至作詩苦。
外形雖由中，不應遽如許。
歎息計此身，幾何不埋土。
而此尚低回，悄悄受羣侮。
弟能教兒書，兒足事吾圃。
吾豈不可歸，茲爲寄門戶。
久不聞表叔張平子安否覓使寄此
作者：趙蕃
朝代：宋

一自書題闕寄將，不知今度幾飛霜。
空云梅嶺有驛使，可奈衡陽無雁行。
好趁薦章求北闕，莫因文價滯南荒。
已今快閣治詩板，準擬歸舟略繫傍。
久不領衡州舅氏書以長句問動靜
作者：趙蕃
朝代：宋

寥闊書題久不聞，可憐魚鴈動成羣。
未傳春興衡陽紙，長憶江東日暮雲。
見說風帆京口泊，又云山色敬亭分。
莫言翰墨繞遊戲，看取毛錐解致君。
九日
作者：趙蕃
朝代：宋

今年重九日，舟檝次蘭谿。
懷古心雖壯，登高思却迷。
山空分向背，木落盡高低。
多少覉栖恨，寒猿斷續啼。
九日
作者：趙蕃
朝代：宋

嘗評節物佳，無出九日上。
豈獨爲黄花，端由有元亮。
九日
作者：趙蕃
朝代：宋

澗落峯寒似往時，重陽面目許誰知。
摇摇楓葉未全赤，草草菊花成後期。
酒量稍增愁渴肺，詩材頓減費衰髭。
一年節物財如此，太息空形老大悲。
九日宜春道中
作者：趙蕃
朝代：宋

勿云秋意漫生悲，可欠重陽一首詩。
瘦馬嘶風紅葉樹，村帘沽酒菊花枝。
壺觴徵逐紛皆是，人物風流眇莫追。
獨立斜陽屢搔首，未妨烏帢鬢絲垂。
九日寄和父弟
作者：趙蕃
朝代：宋

走馬憶登江上臺，聞知興廢使人哀。
遥憐冷澹黄花節，遠對飄零白雁來。
念爾不堪懷爲惡，思余應是首頻回。
詩成寄與憨申誦，句累難教心孔開。
九日懷周仲材
作者：趙蕃
朝代：宋

吹帽今朝是，登高舊俗同。
窮鄉怕逢節，病骨怯臨風。
此日千憂裏，他時一夢中。
白衣殊不至，空遶菊籬東。
九日懷在伯
作者：趙蕃
朝代：宋

雨過中秋明月時，病孤九日菊花期。
絕憐佳處有如此，亦勸斯人共和之。
九日晦日雨忽雜霰
作者：趙蕃
朝代：宋

九月霰維集，南方見未曾。
馬寒添瑟縮，我瘦益崚嶒。
窮相有如此，昔人誰似能。
樹深鴉屢落，灘遠鴈相譍。
九日有感
作者：趙蕃
朝代：宋

寥落淵明後，凄涼九日期。
尋花漫青蘂，對酒祇空巵。
林密棲鴉早，江寒泊雁遲。
樓高無那倚，絃絕有誰知。
九日次韻斯遠去年是日同成父登半山亭見懷之什寄斯遠兼示成父
作者：趙蕃
朝代：宋

去歲修途度此晨，今年抱疾更漳濱。
官壺可醉難多致，城菊未開空屢巡。
憶我有詩朝在手，思君何處暮傷神。
遥知置酒登高者，回首西南只兩人。
九日欲行宜之兄見留賦詩一首
作者：趙蕃
朝代：宋

節裏留覉客，愁邊識此心。
臺高午時暖，齋靜晚來陰。
白髮有衰盛，黄花無古今。
君其賜茱會，我乃見山吟。
九日王越卿司法置酒要客始約登武安之塔爲遊人所先已過圓通晚更集於彥博之居越卿醉後作畫其先大夫公亦能畫云作詩二首·其一
作者：趙蕃
朝代：宋

登高有約乃相違，故遣村船逆上溪。
寺與松篁元不隔，路經蓬藋却成迷。
數君放逸仍懷古，老我悲凉况哭妻。
鄭重莫逃雞黍社，又隨新月共扶藜。
九日王越卿司法置酒要客始約登武安之塔爲遊人所先已過圓通晚更集於彥博之居越卿醉後作畫其先大夫公亦能畫云作詩二首·其二
作者：趙蕃
朝代：宋

王家父子竹林期，談笑初無世俗姿。
戲搦敗毫成凍羽，醉回老力出枯枝。
解吟秀句寰區滿，不擬常稱老畫師。
大令右軍疑只爾，外人笑怪若能知。
九日用靖節己酉歲韻
作者：趙蕃
朝代：宋

宿雨曉未止，紛紛雲氣交。
秋令迫凄厲，草木無多凋。
去年當茲晨，採菊踰山高。
晚上寶公塔，徘徊意干霄。
今年此幽居，粗免出入勞。
茅簷縱偪仄，亦類蝸廬焦。
舊醅更可漉，幽憤斯能陶。
莫問無窮事，人生如露朝。
九日病中無酒無菊寄王信州老謝丈
作者：趙蕃
朝代：宋

有身那識禁酒國，何乃飄零墮其域。
兒曹强欲覓市酤，頗畏飲灰仍飲濕。
重令尋菊菊未芳，飛蓬野蔓交加長。
是知此物貴晚節，無意與俗充杯觴。
生平浪說愛重九，今年無菊還無酒。
要携藜杖作登臨，病不如人空竚首。
使君聞說同王弘，半道邀公絕送迎。
要見一時賓與主，輿籃侍坐俱門生。
九日莫令置酒縣齋余以病不飲作詩呈坐客
作者：趙蕃
朝代：宋

孰使庭花未肯黄，政應知我鬢新霜。
茫茫永夜無時旦，索索窮愁曾斷腸。
坐久支吾催煮藥，飲豪絡驛看傳觴。
廢遊不但因公事，風雨連朝故覺妨。
九日遊馬祖巖
作者：趙蕃
朝代：宋

環城往往盡高峯，更欲登高底可同。
馬祖自今成故實，龍山翻覺墮虛空。
當公迭唱青霄上，政我孤吟返照中。
要是不孤吹帽節，孰云真隔馬牛風。
九日題越州光孝觀壁
作者：趙蕃
朝代：宋

小檻叢花未肯香，客中我亦忘重陽。
要酬風雨滿城句，旱合四郊塵政黄。
九月一日晨起風物凄然不勝懷遠之思作五首寄和父憨申併煩轉致湖池二州也·其一
作者：趙蕃
朝代：宋

作別已半百，得書無二三。
飄零各天外，摇落共江南。
此去仍加遠，相思轉不堪。
懷哉對床約，老矣折腰慙。
九月一日晨起風物凄然不勝懷遠之思作五首寄和父憨申併煩轉致湖池二州也·其三
作者：趙蕃
朝代：宋

秋氣故悲哉，連陰况不開。
黄花九日近，白髮數莖催。
山際擎新塔，江邊峙舊臺。
謾看雲日暮，安得雁同來。
九月一日晨起風物凄然不勝懷遠之思作五首寄和父憨申併煩轉致湖池二州也·其二
作者：趙蕃
朝代：宋

節佳重九近，風急授衣初。
茱菊年齡邁，楓檉日夜疎。
欲題懷遠句，頻展寄來書。
憨子能思我，申兒更憶渠。
九月一日晨起風物凄然不勝懷遠之思作五首寄和父憨申併煩轉致湖池二州也·其五
作者：趙蕃
朝代：宋

秋浦新爲別，秋風闕寄書。
雖然聲問闊，未覺夢魂疎。
杜牧登臨後，宛陵吟詠餘。
三冬如有暇，五字不妨渠。
九月一日晨起風物凄然不勝懷遠之思作五首寄和父憨申併煩轉致湖池二州也·其四
作者：趙蕃
朝代：宋

姨母比苦脛，涉秋今若何。
音書君定密，離苦我何多。
鳬舄思文瑞，燈窗想驥和。
何能俱款集，未厭數經過。
九月二十七日題桂溪鋪
作者：趙蕃
朝代：宋

昨日方摇扇，今朝可擁裘。
頓能驚北客，方覺是南州。
歲儻不逢閏，時今寧復秋。
無庸歎疎漏，聊得避颼颼。
九月二日發舟快閣下
作者：趙蕃
朝代：宋

開船風打頭，舉棹水分流。
到處皆成客，今年未識秋。
意哀吟蟋蟀，聲苦亂颼飀。
拊枕仍推枕，誰知夢覺優。
九月五日具草酌同彥博審知成父集於普寧山半之亭作詩二首·其一
作者：趙蕃
朝代：宋

探支重九日，試手菊花斟。
論置人繁寡，觴行自淺深。
風能度林杪，月亦吐山陰。
四聽蟲仍起，中還著我吟。
九月五日具草酌同彥博審知成父集於普寧山半之亭作詩二首·其二
作者：趙蕃
朝代：宋

平生羞狗監，何啻失羊斟。
與子風期尚，相要林壑深。
分甘駒在谷，寧事鶴鳴陰。
此日胡爲樂，詩成改又吟。
九月十一夜雨中讀吳夢與詩書以示之
作者：趙蕃
朝代：宋

疾風吹雨過江干，老屋闕牀無處乾。
切切冷蛩深撼壁，纍纍饑鼠下窺簞。
枕衾屢撫眠難著，燈火重呼詩細看。
謾說爲官猶我似，念君懷抱若何寬。
九月十一日雪二首·其一
作者：趙蕃
朝代：宋

九月天雨雪，何曾見南方。
我行蔣山來，解轡菩提坊。
一飯誰爲設，百錢倒空囊。
平生遠遊意，到此增徬徨。
勿厭在家貧，輕行更離鄉。
九月十一日雪二首·其二
作者：趙蕃
朝代：宋

寒風動地至，有如窮冬時。
居人不知感，客子深懷悲。
故山邈何許，倏忽半歲辭。
行脚債未了，悠悠遂臻茲。
芻薪且弗給，更問裘褐爲。
九月十三日雪
作者：趙蕃
朝代：宋

稍稍雲初集，泠泠風未停。
粗能成點綴，還是學飄零。
徑路高低滑，炊煙遠近青。
籃輿所經歷，詩語費平亭。
九月十六日文興折贈綠萼梅數枝花多而甚香非尋常梅花比也
作者：趙蕃
朝代：宋

舊聞良月似春時，真有梅花如許枝。
綠萼深宜翠羽宿，靜香獨許蜜蜂知。
木犀莫道開能再，庭菊無嗟晚乃移。
不是南方地偏暖，寵光潛已落天涯。
九月廿一日雪書呈進之
作者：趙蕃
朝代：宋

一夜悲風曉輒收，布衾如鐵强扶頭。
乍驚皎皎明窗紙，稍見疎疎集瓦溝。
失怪競聞村巷犬，亂行難覓遠汀鷗。
欣然欲作臨流看，却恨凜乎難久留。
九月晦日
作者：趙蕃
朝代：宋

經旬不飲仍廢詩，不唯多故病使之。
黄花潦倒烏桕赤，窮邊物色分付誰。
空庭索索枯葉吹，氣象如我苶且羸。
强思把筆與摹寫，安得豪壯生毛錐。
秋冬之間穫稻時，日脚苦翳雨脚垂。
鳩鳴遠樹蛙吠坎，宜我病骨疲支持。
九月晦日艤舟浴於昭真既罷同方元直成父弟兒姪遊徐巖南禪之新亭已乃絕溪而還
作者：趙蕃
朝代：宋

客子下水船，幽士登山屐。
二事莫與謀，聊復盡此日。
山房富薪水，泥墐仍紙羃。
沈痾快一洗，清吹生兩腋。
徐巖舊所訪，舉步能歷歷。
樹樹雖剪伐，苔蘚更襞積。
蓋可買以居，惜哉無巨力。
旁誰斫幽徑，復道精廬立。
新亭踞其上，遠水山四壁。
驟來落日挂，忽去昏鴉集。
不惟我友俱，携子仍弟姪。
民生固常苦，此適未易得。
物役不可留，溪流還汰擊。
乞曉
作者：趙蕃
朝代：宋

乞曉占雲物，過東還過西。
已因月仰瓦，真驗水平溪。
齊楚自得失，短長從鶴鷖。
誰能效巢穴，聊得寄詩題。
乞竹亡有藥圃主人買以種之
作者：趙蕃
朝代：宋

時人蘄惜千金費，肯似俞郎買竹栽。
老節尚封南磵雪，定交新得北枝梅。
幽禽亦自知人意，度日頻能爲我來。
十飯未妨全不肉，上番春筍待新雷。
予方作書招成父入山成父亦移書招予出縣報以兩絕·其一
作者：趙蕃
朝代：宋

阿連折簡能招我，危坐哦詩正憶渠。
不是下山防破戒，政緣抱病怯行輿。
予方作書招成父入山成父亦移書招予出縣報以兩絕·其二
作者：趙蕃
朝代：宋

乏食寧憂陳蔡厄，堆案自有班左書。
不嫌荒寂肯來過，草徑已教童子鉏。
二十一日晚呈全真沅陵師契
作者：趙蕃
朝代：宋

酒味雖云薄，談端却甚長。
過從未能數，咫尺每相望。
幾念乘羸出，還嫌觸熱妨。
簷昏書掩卷，月晚坐移床。
二十一日湖中
作者：趙蕃
朝代：宋

歲晚仍湖路，客中還病身。
似聞今大熟，那故獨長貧。
方朔一囊栗，季鷹千里蓴。
扁舟固高蹈，金馬亦沉淪。
二十一日雨
作者：趙蕃
朝代：宋

疾風吹倒庭前樹，更有飛來雨如注。
終朝畏暑自脫巾，亟起收書不能屨。
前山雲重如潑墨，坐想溪流高數尺。
是間無乃隔分龍，點滴纔堪清几席。
前時小旱已作憂，三日爲霖遂不休。
早禾盡實晚禾秀，造物於此功無留。
祇今望霓尤所急，百里之行半九十。
民乃犇走奉神祠，神盍經營足民食。
二十七日作
作者：趙蕃
朝代：宋

卜居面勢隘，附山枕林麓。
曠瞻既無地，何以慰羈束。
昏昏半月雨，候應黄梅熟。
晨興更凉冷，轉午增蒸溽。
山蟬苦見聒，聲亂非絲竹。
病夫不耐事，頗復傷煩促。
緬懷江湖舊，歷歷夢能續。
誰與具扁舟，我被立可襆。
二十七日復雪用東坡聚星堂雪韵禁物體作詩約諸友同賦
作者：趙蕃
朝代：宋

溫風忽來振柯葉，翻覆手間重變雪。
天公作事豈容料，坐使南人驚曠絕。
朝來送客到江滸，凍骨凜凜吹欲折。
歸來席戶已迷漫，芋火撥殘灰沒滅。
眼中所歷要摹寫，拙筆難書非被掣。
叩門好事忽有餉，一盞徑能生臉纈。
昌黎咏雪故雄健，取喻未免收瑣屑。
爭如歐蘇兩仙伯，一白解遮羣醜瞥。
我今困客乃自困，韓非說難竟死說。
戲詩還與作官同，大錯知合幾州鐵。
二十七日既浴於乾明庵負暄久之詩示住庵
作者：趙蕃
朝代：宋

天公於人元不負，書生何用深追咎。
無衣還可卒歲無，我有大裘聽汝覆。
吾家縛屋依山址，晏齋之前僅盈咫。
霜飈卷席不畏渠，羲馭停車吾事已。
有時携書喚兒曹，坐來和氣生髮毛。
眼眵豈待金篦刮，背癢不借麻姑搔。
今年誰令落湖尾，塞向墐戶殊未止。
移床也擬傍晨光，蓬勃如煙紛欲瞇。
今我懷抱不自聊，歸𬋖生薪翻縕袍。
人間萬事固絕望，天賜一暖誰相要。
茲晨歸悶忽念浴，試覓僧廬渡喬木。
道人見客如昔遊，爲煮清泉注萬斛。
須臾一洗垢且空，漸覺表裏俱沖融。
清虛日來滓穢去，吾貌可瘠神當豐。
起尋冠服風動腋，却向茅簷親野日。
恍然墮我晏齋前，鳥語不聞山四寂。
道人領客殊忘倦，茗盌薰爐共閒燕。
爲言炙背頗樂否，此味可須天子獻。
二十三日使風
作者：趙蕃
朝代：宋

江行已屬北風權，此去寧憂上水船。
卧聽招呼帆轉脚，起看飛濺水平舷。
鷗乘逸氣沿仍泝，鴈怯驚吹斷復連。
玄妙未窮天籟說，雄豪詩讀快哉篇。
二十三日早霽
作者：趙蕃
朝代：宋

晴雲如衣如絮，落月似鈎似梳。
鸕鷀鸂鶒未覺，一段併能屬予。
二十三日雨中發贛州
作者：趙蕃
朝代：宋

江流何湯湯，萬里勢方注。
僮奴勸乘舟，期至纔旦莫。
我聞是江石，屹立甚可怖。
水乾或能避，水漲多與忤。
卒行偶相攖，取死將誰訴。
况我坎坷人，快意天所怒。
遲速均一歸，可犯馮河懼。
吾寧事崎嶇，依舊來時路。
梅月况何常，無庸慮朝雨。
二十五日呈明叔
作者：趙蕃
朝代：宋

七十且强半，駸駸數日間。
不成悲白髮，猶說愛青山。
五斗雖爲累，千篇政不慳。
與君同甲子，此事合相關。
二十八日同臨湘尉曹呂益卿登岳陽樓·其一
作者：趙蕃
朝代：宋

地已兼旬住，樓孤百尺登。
誰與同我適，政爾待君曾。
韓杜愁來讀，西南樂得朋。
仲春新雨霽，山遠水波興。
二十八日同臨湘尉曹呂益卿登岳陽樓·其二
作者：趙蕃
朝代：宋

草沒重湖路，帆孤一葉舟。
飄風來復斷，凍雨落還收。
游目窮天末，題詩欠筆頭。
登臨有如此，好在岳陽樓。
二十八日雪二十九日未已賦詩凡五首·其一
作者：趙蕃
朝代：宋

霰集瓦跳鳴，風橫窗竹聲。
陰來由有漸，落地勢難平。
龍具愁終夜，鶉衣起遲明。
兒時故狂甚，老境只寒生。
二十八日雪二十九日未已賦詩凡五首·其三
作者：趙蕃
朝代：宋

舊褐猶堪著，晨炊不待營。
江磯有漁者，山徑亦樵行。
爾勿資閒詠，渠應甚苦生。
還家對妻子，半菽與藜羹。
二十八日雪二十九日未已賦詩凡五首·其二
作者：趙蕃
朝代：宋

臘裏逢三白，詩中得數書。
書生真有癖，習氣果難除。
更上高樓望，聊將遠目舒。
天災如可弭，凍死未憂余。
二十八日雪二十九日未已賦詩凡五首·其五
作者：趙蕃
朝代：宋

夜久寂無聽，曉來微有聲。
鷄鳴疑遠墅，鼓動忽孤城。
異縣留妻子，殊方老弟兄。
懷哉一斗粟，於汝豈無情。
二十八日雪二十九日未已賦詩凡五首·其四
作者：趙蕃
朝代：宋

戶戶薪充纊，家家爐作牀。
懸知火明暗，是繫體炎涼。
爲俗陋至此，斯民真可傷。
詔條先勸課，王政本耕桑。
二十六日與公擇步松嶺而返
作者：趙蕃
朝代：宋

青山招我來，松風送我去。
白髮頻脫幘，足適欲忘屨。
春初更和悅，我亦除疾痼。
莫作倥傯歸，茲遊已成屢。
二十四日一日作十詩季承同之既罷復書四十字並呈季承
作者：趙蕃
朝代：宋

米盡不憂饑，行行且賦詩。
相看一大笑，從謂兩真癡。
未用追元白，聊須效陸皮。
流傳君不媿，附益我奚爲。
二十夜起對月懷斯遠成父·其一
作者：趙蕃
朝代：宋

雨落餘雷風罷狂，二更江月照蒼涼。
蓬窗白髮醒無寐，感此蟲鳴草岸旁。
二十夜起對月懷斯遠成父·其三
作者：趙蕃
朝代：宋

昨朝執熱扇慵揮，今夕涼生寢益衣。
想見山房聽風竹，悵余何日定成歸。
二十夜起對月懷斯遠成父·其二
作者：趙蕃
朝代：宋

蟲鳴切切故關聽，重感跳丸去不停。
不足有餘空歲計，書來吾友愧丁寧。
二十日同官相約過水鄉蕃雨中先至偶成二詩·其一
作者：趙蕃
朝代：宋

約客客來至，尋詩詩偶生。
秋如驚柳色，雨未改荷聲。
渺渺江湖趣，悠悠鷗鷺盟。
意雖能浩蕩，筆迺欠縱橫。
二十日同官相約過水鄉蕃雨中先至偶成二詩·其二
作者：趙蕃
朝代：宋

此雨不易得，有秋端可期。
微官如飽飯，餘事亦窮詩。
鷄遠村場聽，鳩深客路疑。
是身真已老，何事此長羈。
二十日夜宿小楊
作者：趙蕃
朝代：宋

儂問何村泊，人詢底處船。
凶年無善俗，永夜少安眠。
僅有多年被，猶無舊物氈。
未應能我累，瑟縮自成然。
二日晚得少空偶閲杜集無何墜火焚者數葉謹成古句致愧惜之意呈明叔仲威
作者：趙蕃
朝代：宋

去年鼠齧涪翁文，今年火攻少陵詩。
雖云成毀有定數，天意於此可逆知。
我之所嗜何足計，上有先墨顔之姿。
况渠詩本貫忠義，在處神物宜護持。
向來一字且莫補，脫此千百何繇追。
我詩不工空自欺，天意豈欲警戒之。
不然身當貧到骨，俱應蓄此瑰瑋詞。
又疑風來勸勤讀，邂逅俾之遭禍奇。
平生學易未有得，損益二卦須湛思。
詩成書以示我友，不惟自訟仍求規。
二月二日阻風呈同行
作者：趙蕃
朝代：宋

平居說江湖，似若苦饑渴。
及今落吾手，謂可娛朝夕。
胡爲連日行，迺復形歎息。
使風不終朝，阻風有併日。
欲行波濤恐，欲住餓餒迫。
吾舟僅如芥，吾命真若髮。
吾罪不足云，吾家復何說。
不唯風浩蕩，更直雨騷屑。
鷄啼三家幽，鳥度萬里闊。
遥聞君山青，舊詠高樓月。
何當俱醉倒，夢去山南北。
二月六日雨中簡諸君
作者：趙蕃
朝代：宋

人言好雨知時節，紅白紛紛柰若何。
田父相呼稻當種，園官語我菜添科。
日長燕子自無事，渚漲桃花思汎波。
寄謝同參二三老，未妨乘間數經過。
二月初二日二首·其一
作者：趙蕃
朝代：宋

去歲不作瘧，今年乃病溫。
初無一牀卧，但有小舟蹲。
未怕黄州鬼，唯憂楚國魂。
明朝强撐拄，摇兀到吳門。
二月初二日二首·其二
作者：趙蕃
朝代：宋

所見與所聞，豪華同賤貧。
寒時端有獨，溫處乃能均。
幸止葯餌費，深知天地仁。
流行代斯有，不必嫁諸鄰。
二月初八日
作者：趙蕃
朝代：宋

只道貧無置錐地，根株戢戢自何生。
春風向暖渾宜裌，拋擲殘綿傍砌楹。
二月初十日自荻浦絕湖三首·其一
作者：趙蕃
朝代：宋

二月風濤壯，扁舟性命輕。
白頭高浪接，青眼遠山橫。
客子空懷怖，漁家自樂生。
須渠一杯酒，助我五言城。
二月初十日自荻浦絕湖三首·其三
作者：趙蕃
朝代：宋

倚頼尊中酒，枝梧卷裏詩。
貧嗟居不易，境對語成危。
往日行猶記，沖風去不疑。
舟師笑相謂，未有若人癡。
二月初十日自荻浦絕湖三首·其二
作者：趙蕃
朝代：宋

遠浪已摇目，疾風仍打頭。
翩翻仰飛鳥，矯捷羨輕鷗。
湖有萬頃白，舟才一葉浮。
意行從泛泛，吾道本悠悠。
二月十七日
作者：趙蕃
朝代：宋

入春不雨憂在田，數朝乃復相屬連。
今晨得晴絕可喜，病體素羸猶著綿。
杏花始開忽已落，桃李安能問今昨。
獨餘楊柳故青青，乃似仍叔之子弱。
春今二月已强半，匆匆何方爲羈絆。
雨雖未厭愁奈何，又聽僕僕林鳩喚。
二月十九日同兩都監沅陵令尉餞敘浦簿公子興福·其一
作者：趙蕃
朝代：宋

隨處野花發，所須村酒沽。
江平初出岸，山好漸成圖。
從此經行地，能留物色無。
少陵那老蜀，張翰政思吳。
二月十九日同兩都監沅陵令尉餞敘浦簿公子興福·其二
作者：趙蕃
朝代：宋

慨我復成留，辭君重作愁。
春風渺歸鴈，野水迥浮鷗。
已別還來見，因行亦當游。
同僚二三子，杯酒互相酬。
二月十二日偶題
作者：趙蕃
朝代：宋

空庭無人風自掃，風定時聞有啼鳥。
簿書幸免苦束縛，文字何妨恣探討。
菊湯瀹茗雜鼠蓂，瓦鑪欲作風泠泠。
睡魔於此不得靈，簷間卧對山橫青。
二月十二日雨寒
作者：趙蕃
朝代：宋

重設匡爐火，還披故絮裘。
春風今已半，地域况南頭。
次第農耕動，侵尋花事休。
浮生有過鳥，歸計欠沉牛。
二月十四日發潮後作
作者：趙蕃
朝代：宋

歸路今無幾，春風半已經。
潮回知岸遠，雪積見山青。
問欲從漁父，明當訪客星。
未須傷偪仄，那敢怨飄零。
二月十日喜雨呈李純教授去非尉曹
作者：趙蕃
朝代：宋

滄浪一夜起鳴雷，雨陣因之續續來。
所病農家成久旱，未論花事有新開。
書生狂妄常憂國，聖代飄零豈棄才。
儒館尉曹俱國士，好爲詩賦詠康哉。
二月十日夜雨起書曾移忠禾譜後
作者：趙蕃
朝代：宋

去年秋旱冬尤劇，一雪不能濡土瘠。
立春日雨雖應時，到今闕然又幾日。
遊人但欣春物榮，農夫痛心田未耕。
我因于役偶適野，駭見蓬勃煙埃生。
我今一官非勸農，爲民閔雨常顒顒。
如聞春寒雨之候，病骨不憚添衣重。
朝來數點初蔌蔌，勢壓黄昏成霢霂。
雖云潤物要無聲，未救田疇龜背暴。
眼前市糴雖云賤，復道輸租錢乏見。
從來穀賤必傷農，政亦何能堪此旱。
天公用意何難爲，三日爲霖事可知。
區區折腰困日糴，苦憶村舂宿雨時。
屠龍先生曾夫子，著書斤斤良有以。
往曾持獻儒林蘇，爲歌秧馬附書尾。
髯孫知我此書愛，遺我殷勤意何在。
世人菽麥或未分，而翁有意除稊稗。
我今一官故不堪，此書歸田爲指南。
便當教兒罷群讀，讀此寧憂飯不足。
二月十日雨
作者：趙蕃
朝代：宋

喜雪仍喜雨，相須旬日期。
天民終自卹，歲事可前知。
起我泛舟役，思渠荷笠詩。
嗔人問米價，王掾果真癡。
二詩敬寄致政大夫先生·其一
作者：趙蕃
朝代：宋

每見清江使，常詢向子平。
徐行爲山健，老眼對書明。
世共尊耆舊，愚猶及老成。
誰人要半道，願與一門生。
二詩敬寄致政大夫先生·其二
作者：趙蕃
朝代：宋

不向薌林去，于今又四年。
琴書故間止，草木想蒼然。
安否音書曠，飄零日月還。
禮加如下榻，興盡敢回船。
五月下旬夢趙文鼎書寄斯遠
作者：趙蕃
朝代：宋

我不見君死，直疑君固生。
賦詩無所寄，始復爲失聲。
雞窗已三號，不但當既鳴。
恍云秋之中，取酒相與傾。
坐有饋生魚，歡言事煎烹。
飲我謂杯小，何翅一再行。
落月落未落，猶疑見鮮明。
已焉覺夢爾，起坐神未平。
滄波渺萬里，底處尋騎鯨。
悵望莫子語，徘徊空思盈。
五月二十一日徙寓智門二首·其一
作者：趙蕃
朝代：宋

來歸迨一載，借屋已三遷。
易覺林間寺，難求郭外田。
瓶儲朝乏粟，市糴日增錢。
屢起瞻雲漢，今年甚去年。
五月二十一日徙寓智門二首·其二
作者：趙蕃
朝代：宋

欲去未能去，暫留還此留。
參差喬木合，映带野塘幽。
父老記舊築，孫曾非昔遊。
惟餘補陀像，香火得勤修。
五月十七日謁伏波廟四首·其一
作者：趙蕃
朝代：宋

萬里才傳却瘴方，藥囊翻謂橐中裝。
讒人不敢投豺虎，空見壺頭石室荒。
五月十七日謁伏波廟四首·其三
作者：趙蕃
朝代：宋

鄔江江上祀陶公，亦以吾孫靖節從。
我謂辰州升德廟，要當併寫少游容。
五月十七日謁伏波廟四首·其二
作者：趙蕃
朝代：宋

仰視飛鳶始欲愁，要之樂死勝懷憂。
功名慷慨吾無志，所願平生馬少游。
五月十七日謁伏波廟四首·其四
作者：趙蕃
朝代：宋

幾從江上望朱欄，今日扁舟徑往還。
潢潦儻收應易耳，白汀翠竹最相關。
五月十有八夜與審知同宿塔山次審知韻
作者：趙蕃
朝代：宋

初期半山來，已止輒復上。
山遊更同君，兼取魚熊掌。
向來觀極南，屢作此山想。
那知有今日，談笑得縱賞。
謝公彼何人，詩聲擅霄壤。
得非山川行，於以助其長。
逐人易浮沈，與物多俯仰。
政當恨未立，安曰悟已往。
蕭蕭煙雲變，浩浩風雨響。
世豈乏此觀，身由居蒼莽。
亭午欲過意復淒然偶引杯酒而沅陵丈送詩適至因走筆成兩絕併呈教授兄·其一
作者：趙蕃
朝代：宋

梅花玉立知何許，回首江東日暮雲。
白髮蕭蕭不歸去，顧徵蠻語作參軍。
亭午欲過意復淒然偶引杯酒而沅陵丈送詩適至因走筆成兩絕併呈教授兄·其二
作者：趙蕃
朝代：宋

寒廳冷日不能暄，杯酒時須手自溫。
頼有好詩頻送我，能教病眼洗眵昏。
人愛九日多以靖節之故僕以邠老七字爲可以益其愛者且連日不雨即風尤覺此句妙處賦詩八韻
作者：趙蕃
朝代：宋

東籬滿把菊，柯山一句詩。
四時皆有節，九日獨如斯。
潘子夙所尚，陶翁何敢師。
是故逢此日，愛慕仍凄悲。
所願學淵明，歸去了不疑。
松菊儻猶存，田園隨事爲。
亦願如邠老，白首邱壑期。
人窮與詩長，得失其在茲。
人日
作者：趙蕃
朝代：宋

元日雖晴人日陰，梅花如積杏花深。
未憂盈室無儲粟，且恃春風洗破衾。
莫怪物華常草草，定緣老態日駸駸。
不須憤泣卞和玉，何有矜誇季子金。
人日寄成父
作者：趙蕃
朝代：宋

人日今年合有詩，還猶成憶近成悲。
試令一問津頭柳，早似山中寒食時。
人日感懷因寄玉山親舊并以示當塗溧陽諸表弟
作者：趙蕃
朝代：宋

唐人重人日，往往見于詩。
孰謂風流遠，聊須著語追。
憑高縱無地，念遠得忘思。
欲寄江東弟，斷腸梅滿枝。
人日懷成父弟
作者：趙蕃
朝代：宋

人日雨連元日陰，杜陵時節已如今。
苔迷草色閑多思，竹倚梅花瘦不禁。
徵事還愆退之集，題詩漫有蜀州心。
溪南有弟遥成隔，目斷蒼然暮色侵。
人日立春
作者：趙蕃
朝代：宋

陰已至人日，雨仍當立春。
梅花一開謝，草色半陳新。
節物變風物，病身成老身。
微吟終楚調，高興屬詞人。
仁智堂
作者：趙蕃
朝代：宋

公乎仁且智，意託山與水。
唱道本龍門，遺塵仍栗里。
仙巖道間
作者：趙蕃
朝代：宋

茲巖如許深，中乃一物無。
非仙莫能幻，故即巖之呼。
何代有禪衲，孑焉寄褐蒲。
名字不可考，種松今欲枯。
我來值雪後，陰崖盡成晡。
茶罷攝衣起，巾車問前途。
前岡雲氣敷，後嶺兩脚暗。
宵安禮賢枕，蚤赴天心飯。
奔馳亦云極，憇息寧卹蹔。
自猶厭登車，况乃躬負擔。
行年甫三十，道里遍千萬。
懷哉坐一饑，使我歷諸患。
長卿病故多，次山仕真漫。
盍整舊詩書，歸歟老山澗。
代成父送趙信州移知台州
作者：趙蕃
朝代：宋

邦人初喜兩橋成，詔旨還傳易鎮榮。
千里溪山如有恨，一川風雨似增情。
未應重畀臨凋郡，看即歸來侍邇英。
平日空哦海山賦，便思懷謁問經行。
代書寄俞玉汝
作者：趙蕃
朝代：宋

送弟秦淮遠，懷人楚驛長。
素書慵寫得，白髮漫相望。
再見知何日，孤懷只自傷。
春風桃李徑，流淚不成行。
代書寄候毛伯明李叔器康叔臨張王臣
作者：趙蕃
朝代：宋

巴陵洞庭在何處，我昨移官向其所。
士所得者毛李康，兼之舊識祁之張。
毛公學問本伊洛，康李從之亦不惡。
皆能脫去科舉累，相與探求聖賢事。
張侯英爽固絕人，亦復降志相友親。
誰云巴陵洞庭側，有此四士寧易得。
別來書疏猶數通，辰溪隸與巴陵同。
張侯再把蒸湘酒，別後不聞安與否。
遥知歲晚巾屨從，當亦念我窮山中。
嘗疑昔人重離別，生不相逢死何別。
偶逢鄂渚行人去，嬾復作書題此句。
巴陵渺渺若箇邊，何時重泛洞庭船。
代書寄劉伯瑞仲文叔驥二首·其一
作者：趙蕃
朝代：宋

每憶分携地，蒸湘綠遍春。
于今懷想處，苕霅暗迷津。
但有乖離數，何由宿昔親。
附書書復懶，君自識吾真。
代書寄劉伯瑞仲文叔驥二首·其二
作者：趙蕃
朝代：宋

難兄兩別駕，難弟一參軍。
從仕信多譽，傳家仍茂文。
嗟余空白髮，期子在青雲。
寂寞題詩罷，林窗日半曛。
代書寄吳仲權
作者：趙蕃
朝代：宋

長沙失會面，龍陽將叩門。
君行黄鶴樓，我乃桃花源。
裴回遂兩月，問訊非一言。
時時得新作，日日思高軒。
寧知竟相失，有抱闕細論。
聞君方被薦，清廟陳璵璠。
而我政落南，空江擷蘭蓀。
雖云出處異，得以書疏存。
言之有不盡，筆兮還載援。
惟當道情愫，故爾略寒暄。
代書寄呂益卿
作者：趙蕃
朝代：宋

問訊臨湘尉，冬來定若何。
凶年無盜否，清俸及時麽。
再見不易得，惠詩空復哦。
素書慵寫得，此紙字無多。
代書寄周愚卿二首·其一
作者：趙蕃
朝代：宋

友于閣上友于人，忽忽分携又兩春。
賸欲作書書不得，舊知吾懶是吾真。
代書寄周愚卿二首·其二
作者：趙蕃
朝代：宋

窮岡岡上歐陽子，荷屋屋中常不輕。
邂逅論詩儻相及，爲言即日鬢霜生。
代書寄張次律二首·其一
作者：趙蕃
朝代：宋

道入袁州首問君，却言守舍有宗文。
不知木落風高際，何處登臨對夕曛。
代書寄張次律二首·其二
作者：趙蕃
朝代：宋

聞道浮家歷上塘，寒山鍾接洞庭霜。
是中佳句知多少，儻有書來幸不忘。
代書寄成父
作者：趙蕃
朝代：宋

已作南山半月留，欲行更復待新秋。
不知幾日潮當發，可及沙頭一醉不。
代書寄襄陽令于去非
作者：趙蕃
朝代：宋

來往豐城縣，尋君總不遭。
如聞漾鳬舄，已復用牛刀。
往事多遺跡，邊庭簡吏曹。
莫由同古訪，尚擬見詩豪。
代書示逸二首·其一
作者：趙蕃
朝代：宋

風號窗外獨株松，想汝看書趁曉鍾。
是我起行茅店月，禦寒還覺欠蘢茸。
代書示逸二首·其二
作者：趙蕃
朝代：宋

別日纔留兩月糧，况經裘葛變炎凉。
未知別後端何似，不見寄來書一行。
代書送橘沈臨江
作者：趙蕃
朝代：宋

誰貽新橘兩筠籠，尚带霜林錯落紅。
轉送清江供壽酒，草書因病廢匆匆。
代簡琛卿
作者：趙蕃
朝代：宋

是處梅花與雪融，竹間開晚正玲瓏。
陳君爲我言如此，折贈當期慰眼中。
令逸作歲寒知松柏題詩因作
作者：趙蕃
朝代：宋

不有歲寒時，若爲松柏知。
南方故多暖，此物寧能奇。
漫道同生植，何云盛衰齊。
不臣真浪說，難用空增悲。
匠石今孰是，明堂那覺遲。
玄都種桃者，一笑已前期。
以予與斯遠倡酬詩一卷寄錢伯同運使郎中二首·其一
作者：趙蕃
朝代：宋

公作廣信牧，我爲辰陽掾。
長沙趣歸程，臨汝甫再見。
我今華嶽祠，公乘江東傳。
雖能遞尺書，未易重會面。
錢晁固世親，貴賤寧異眷。
復此候寒溫，因之致詩卷。
以予與斯遠倡酬詩一卷寄錢伯同運使郎中二首·其二
作者：趙蕃
朝代：宋

我家懷玉居，蓋自南渡初。
元無五畝宅，僅保一束書。
不調如釋之，何翅十年餘。
但有四壁在，倦遊亦相如。
况此方病卧，何繇瞻使車。
所徯公嚬笑，以爲民慘舒。
以介庵集遺成父
作者：趙蕃
朝代：宋

弟曾一識金川驛，兄蓋屢維干越舟。
羣書博極詩無敵，乞爾此編無暗投。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一
作者：趙蕃
朝代：宋

落此鼪鼯野，宜從麋鹿群。
何知交友內，而乃得夫君。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一〇
作者：趙蕃
朝代：宋

明經取青紫，此諺亦已鄙。
至哉師初錄，棄彼嘗在此。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一一
作者：趙蕃
朝代：宋

頻登采芹亭，所樂非山水。
君今去我東，愁絕重來倚。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一三
作者：趙蕃
朝代：宋

君行過吾里，艤舟並南山。
王郎兩徐子，非必素往還。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一二
作者：趙蕃
朝代：宋

聞君射策日，落筆字數千。
行看玉堂試，闊步踵英躔。
以坡公君如大江日千里我如此水千山底爲韻作小詩十四首重送在伯蓋深有感于斯句云·其一四
作者：趙蕃
朝代：宋

崎嶇千萬山，踏破青鞋底。
何似引章泉，同耕老兄弟。
以坡公君如大江日千里我如此水千山底爲韻作小詩十四首重送在伯蓋深有感于斯句云·其七
作者：趙蕃
朝代：宋

重湖岳陽樓，五柳淵明里。
定復有佳人，與之同徙倚。
以坡公君如大江日千里我如此水千山底爲韻作小詩十四首重送在伯蓋深有感于斯句云·其三
作者：趙蕃
朝代：宋

楩柟霜雪餘，用之可以大。
蓬蒿束縳之，世亦安取代。
以坡公君如大江日千里我如此水千山底爲韻作小詩十四首重送在伯蓋深有感于斯句云·其九
作者：趙蕃
朝代：宋

曾聞一夕語，可勝十年書。
同舟數月程，其得當何如。
以坡公君如大江日千里我如此水千山底爲韻作小詩十四首重送在伯蓋深有感于斯句云·其二
作者：趙蕃
朝代：宋

何氏之從學，源流遠有餘。
窮經類元凱，能賦似相如。
以坡公君如大江日千里我如此水千山底爲韻作小詩十四首重送在伯蓋深有感于斯句云·其五
作者：趙蕃
朝代：宋

游從二年中，離闊三百日。
政自迹如疏，不妨心故密。
以坡公君如大江日千里我如此水千山底爲韻作小詩十四首重送在伯蓋深有感于斯句云·其八
作者：趙蕃
朝代：宋

生兒思稱家，人孰不欲可。
門戶冷如冰，其尤莫如我。
以坡公君如大江日千里我如此水千山底爲韻作小詩十四首重送在伯蓋深有感于斯句云·其六
作者：趙蕃
朝代：宋

今日東陽郡，城南尺五天。
胡爲五溪行，道里踰幾千。
以坡公君如大江日千里我如此水千山底爲韻作小詩十四首重送在伯蓋深有感于斯句云·其四
作者：趙蕃
朝代：宋

楚國千年藪，岷山萬里江。
胡爲入吟筆，政以落蓬窗。
以孟夏唱酬陳子高詩寄季承并借窮愁志及其兄興化集四首·其一
作者：趙蕃
朝代：宋

莫嗔不寄一行書，半百光陰伏枕餘。
寂寞瓶儲同靖節，荒凉壁立類相如。
君今爲况復何似，秋盡想應成定居。
穫稻讒終還墐戶，有詩何日定遺予。
以孟夏唱酬陳子高詩寄季承并借窮愁志及其兄興化集四首·其三
作者：趙蕃
朝代：宋

故家不復見中州，插架聞君似鄴侯。
往事誰能論牛李，舊書聊欲借窮愁。
薰蕕政自難同器，涇渭懸知卒異流。
何事古今朋黨禍，力爭終以殺身酬。
以孟夏唱酬陳子高詩寄季承并借窮愁志及其兄興化集四首·其二
作者：趙蕃
朝代：宋

東湖共款竹多竿，妙果同登塔幾盤。
衝雨衝風總幽事，一談一笑盡詩端。
隨人似我空爲計，出語如君當不刊。
派後江西有驚坐，封題併與略評看。
以孟夏唱酬陳子高詩寄季承并借窮愁志及其兄興化集四首·其四
作者：趙蕃
朝代：宋

著論端能擬過秦，苦吟長學跨馿人。
十年不調非求異，三徑爲資本作貧。
回首浮梁屢還往，斷魂宿草幾陳新。
藏家有集曾三復，借我流傳莫謾珍。
以山藥傅擔團茶送向伯原用舊韵
作者：趙蕃
朝代：宋

江郊重數少陵堂，草木依人亦寵光。
柏藉扶持難雨溜，竹逃剪伐易雲長。
雞蘇鶑粟類熟灸，山茗溪茶同摘蒼。
我願糜瓊更加璧，助其問字有過揚。
以山藥茶送沈宜之兄
作者：趙蕃
朝代：宋

山藥本爲林下享，筠籃那得致兵厨。
傳擔雲月併持與，長夜讀書應所須。
以歸來後與斯遠倡酬詩卷寄辛卿
作者：趙蕃
朝代：宋

人家餽歲何所爲，紛紛酒肉相携持。
我曹餽歲復何有，酬倡之詩十餘首。
緘封寄藁玄英方，從人笑癡我自狂。
狂餘更欲誰送似，咫尺知音稼軒是。
公乎比復何所作，想亦高吟動清酌。
賓朋雜遝孰爲佳，咸推楊范工詞華。
我曹所樂雖小技，歷古更今不能廢。
歲云暮矣勿歎窮，梅花爛漫行春風。
以湖州酥秀州木犀面油太和石本觀音像送莫萬安三首·其一
作者：趙蕃
朝代：宋

蟻浮猶臘要酥同，長恨中州信不通。
忽得吳中所持寄，急令分減報鄉風。
以湖州酥秀州木犀面油太和石本觀音像送莫萬安三首·其三
作者：趙蕃
朝代：宋

涪翁昔作白下宰，遺墨到今多鴈書。
盡說補陀存相好，更傳雷火護持餘。
以湖州酥秀州木犀面油太和石本觀音像送莫萬安三首·其二
作者：趙蕃
朝代：宋

天教桂蘂擅秋分，只道非秋無復存。
底事蘭開梅落際，忽於膏飾見追魂。
以短軸從楊謹仲求字僅書其半而見還絕句戲謝
作者：趙蕃
朝代：宋

先生字有千金直，乞取寧非亦坐貪。
更欲從公請終卷，又虞賣菜或蒙慙。
以窮藁借全真
作者：趙蕃
朝代：宋

平生不識宋亨伯，老去手將窮藁編。
六一家風真好事，要渠行世欲抄傳。
以筍送諸公二首·其一
作者：趙蕃
朝代：宋

蘭在當門未免鋤，竹生那可礙階除。
莫言無罪充庖宰，自汝爲生託地疎。
以筍送諸公二首·其二
作者：趙蕃
朝代：宋

昔聞市上三時賣，今已春深見未嘗。
莫道寒歷只寒相，及時也復事分張。
以舊詩寄投謝昌國三首·其一
作者：趙蕃
朝代：宋

昔在方齋老，南遊爲我言。
廬陵得佳士，康樂有賢孫。
許可渠不易，殷勤相與論。
元賓雖已矣，所與見如存。
以舊詩寄投謝昌國三首·其三
作者：趙蕃
朝代：宋

活法公家論，東萊盖有承。
先生真伯仲，小子愧雲仍。
昧昧鼠爲璞，紛紛蟲語冰。
今朝方見佛，平日謾依僧。
以舊詩寄投謝昌國三首·其二
作者：趙蕃
朝代：宋

我有江西役，清江公所鄉。
放舟頻下上，欲見苦參商。
扁榜書皆到，流傳句必香。
何當仍大嚼，鼎味也先嘗。
以茶寄楊溥之二首·其一
作者：趙蕃
朝代：宋

要題尺素問何如，病過春風體益癯。
採得山茶漫持寄，草玄餘暇想時須。
以茶寄楊溥之二首·其二
作者：趙蕃
朝代：宋

憶過君家置酒杯，病予方止只空陪。
而今夢想論文地，柳合沙堤鷗去來。
以蠟梅分供堂頭希盧首座沖南首座惠絕句次韻併簡堂頭二首·其一
作者：趙蕃
朝代：宋

蜜黄初出一枝春，分似堂中得定人。
各各聞香獲三昧，信知文字本非真。
以蠟梅分供堂頭希盧首座沖南首座惠絕句次韻併簡堂頭二首·其二
作者：趙蕃
朝代：宋

才盡年來怕及春，上人那說是詩人。
撥殘芋火寧餘事，故欲撩公嬾是真。
以近詩寄丘運使
作者：趙蕃
朝代：宋

古貨自難買，良工徒苦心。
誰能明致力，于此是知音。
門第成乖隔，江湖阻滯淫。
寄書因有使，還得附微吟。
以近詩寄尤運使
作者：趙蕃
朝代：宋

求識尤太史，泛舟維豫章。
秋天值摇落，行色況蒼茫。
竟乏驚人句，莫升君子堂。
學詩雖老矣，猶擬遍諸方。
以酒錢送明叔二絕代簡·其一
作者：趙蕃
朝代：宋

酒錢時乞故憐蘇，三百青銅寄與沽。
硯水長枯肺仍渴，可茲涓滴所能濡。
以酒錢送明叔二絕代簡·其二
作者：趙蕃
朝代：宋

我乃病多長止酒，有時渴夢落江湖。
江天闊處識君閣，要破熟茶共囁嚅。
仲威復枉粥字韻詩見屬甚厚不可不答
作者：趙蕃
朝代：宋

盛時無窮民，漢詔優廩粥。
邇來詔書行，亦賫帛與肉。
薦才職諸侯，因異駕徵卜。
共思急賢治，惟日有不足。
士生幸斯時，詎應隠巖谷。
盍出致吾君，堯舜其爾俗。
餘孽何足云，况說故地復。
堂堂胡澹庵，夫子乃其族。
看君妙人物，門戶真不辱。
必須長養成，明顯待拭目。
而我本散材，謬賦支離粟。
宜從力田科，邂逅賦取菽。
敢如陶淵明，歸歟托松菊。
亦有父時書，續將教人讀。
仲春雜書二首·其一
作者：趙蕃
朝代：宋

社公能作雨，社子復成晴。
日薄風仍薄，花明柳亦明。
仲春雜書二首·其二
作者：趙蕃
朝代：宋

二月倏已盡，一春餘幾多。
不知花過矣，誰問病如何。
伏日
作者：趙蕃
朝代：宋

熱苦應伏至，風清非雨祥。
那知潦未退，遽與旱相望。
荷損無裳被，菊枯愆糗芳。
農夫還噍我，汝事異吾忙。
伏讀時中胡公墓誌輒用澹菴省齋銘詩之韻從仲威昆仲求本
作者：趙蕃
朝代：宋

千年廉藺凜猶寒，豈似乞人誇豆簞。
經病漢儒顓學癖，義求秦火未燒殘。
名章可愧功言立，門戶在君兄弟難。
至寶獨完元自貴，用輕寧事雀空彈。
伯威和章記祥符定交云爾蕃之次韻曾未及此再用韻作二首後一首重寄伯山尚留太和伯威詩乃去臘既望寫四月晦蕃始得之·其一
作者：趙蕃
朝代：宋

前賢嗟不及，夫子蓋其流。
海內聞詩熟，言間愜意投。
午暄同靜廡，暮雪阻高樓。
別似崇晨耳，一年今半休。
伯威和章記祥符定交云爾蕃之次韻曾未及此再用韻作二首後一首重寄伯山尚留太和伯威詩乃去臘既望寫四月晦蕃始得之·其二
作者：趙蕃
朝代：宋

不作山王詠，故聞嵇阮流。
龍淵失珍襲，猿木悔窮投。
子句成江閣，余懷限戍樓。
碧雲嗟暮合，黄髮誦歸休。
伯山因其姪來惠書報以二絕·其一
作者：趙蕃
朝代：宋

昔日窮崗今竹溪，更生臣向復奚疑。
此中安否渠能說，懶復作書聊寄詩。
伯山因其姪來惠書報以二絕·其二
作者：趙蕃
朝代：宋

蕙畝蘭開梅吐枝，近來凡有幾篇詩。
已令經紀江頭竹，早晚爲君修短籬。
伯玉夜過因談西湖石筍峰舊遊用初三日韻
作者：趙蕃
朝代：宋

相識欣佳士，常談厭老生。
湖山遊息處，風月笑言情。
豈但沈疴愈，能令老眼明。
無嫌數呼喚，政爾一殷兄。
何叔信生日
作者：趙蕃
朝代：宋

既自科名就，方勤問學爲。
一官寧恨晚，萬里此其基。
晁魏通家舊，沅湘識面遲。
高懷每傾倒，勝日共追隨。
要擬維熊什，慚無黄絹辭。
迺翁松柏茂，驥子渥洼姿。
余客長沙寒熱驟作其證未分理掾次律張君爲致醫王生述治之藥與病合兩日愈作七言二韻詩二首贈之·其一
作者：趙蕃
朝代：宋

士不知聞未易輕，問醫誰復話君名。
殷勤多謝長沙掾，爲我致之分死生。
余客長沙寒熱驟作其證未分理掾次律張君爲致醫王生述治之藥與病合兩日愈作七言二韻詩二首贈之·其二
作者：趙蕃
朝代：宋

頻能通汗信柴胡，亦是於君想報珠。
傳聞治𠻳更多活，豈止飄零一老夫。
作五里霧以藏身仰日谷爲朝飯坡谷詩也山中即事頗實斯語作二十八字
作者：趙蕃
朝代：宋

無屋藏身霧政昏，飯資日谷欠朝暾。
起居飲食難兼享，儻欲不儀須露蹲。
使君以十月上休日燕通判教授縣令錄參沅陵貴溪兩尉曹蕃亦與焉坐間出示宋莒公草書劉賓客詩圖李西臺呂東萊朱希真趙忠簡詩帖蕃賦詩十二韻以紀其事
作者：趙蕃
朝代：宋

假日黄堂燕，窮冬白晝長。
風流話前哲，翰墨出珍藏。
莒國龍蛇字，西臺錦繡章。
東萊先理致，朱老繼顛狂。
最後吾宗帖，深於往事傷。
污泥躍鰍鱓，大藪暴豺狼。
薄暮仍添火，終筵更益觴。
時雖當歲廩，氣乃返春陽。
此固公爲德，寧云勢所當。
廣文忘獨冷，半刺喜翱翔。
四士俱才茂，一夫惟鬢霜。
驂鸞看霄漢，買犢自耕桑。
侍郎周公不赴富沙士論推高以詩寄呈
作者：趙蕃
朝代：宋

人誰不慕直言名，未有保持終不傾。
可使濁涇侵渭水，信於落月見長庚。
要令國有九鼎重，自是身如一葉輕。
常病此風今寂寞，古涂荆棘頼公行。
俗有社日不飲酒變爲豬之說作詩示兒曹
作者：趙蕃
朝代：宋

雨勢來相續，陰霾鬰不舒。
舉觴隨楚俗，酌醴從枯魚。
宰肉非吾事，祈田顧歲儲。
龍豬自有分，社飲不關渠。
俗有雪上加霜之諺今日之謂也二詩呈知縣契丈教授尊兄·其一
作者：趙蕃
朝代：宋

歎我貧兼病，當渠雪上霜。
忍饑無異術，炙背有奇方。
重憶茅簷下，還嗟楚水傍。
官曹竟疎闊，詩病得商量。
俗有雪上加霜之諺今日之謂也二詩呈知縣契丈教授尊兄·其二
作者：趙蕃
朝代：宋

雨雪欣能霽，冰霜苦未和。
體孱寒有相，絮敗暖無多。
二妙今誰敵，有詩皆可歌。
暗中知沈謝，灰裏撥陰何。
俞孝楊殖齋
作者：趙蕃
朝代：宋

士患不知學，既學思有終。
一年農作計，十稔圃收功。
四業獨爲重，九經皆寓中。
勉哉期歲晚，禹稷與顔同。
信題
作者：趙蕃
朝代：宋

假日成愒日，朝酲還暮酲。
餘寒猶未去，破褐尚留情。
野樹梅花落，空庭春草生。
得閑聊信筆，不復强爲名。
倪先輩送水仙一科數花
作者：趙蕃
朝代：宋

倪郎知我愁無度，故遣水仙來叩關。
悄悄如逢度相遠，亭亭似直待夫還。
飄流歌舞餘杯斝，脫略簪筓失珮環。
寒眼何堪重對此，一軒風月閉窮山。
倪秀才惠橄欖二首·其一
作者：趙蕃
朝代：宋

故憐枉作近南官，南果何曾上客盤。
橄欖忽來蕉作裹，欣然却作近鄉看。
倪秀才惠橄欖二首·其二
作者：趙蕃
朝代：宋

直道堪嗟故不容，更持諫味欲誰從。
昏昏度日惟貪睡，茗椀聊充午後供。
假宿總持寺從僧如應借讀高僧詩法欽所編無爲子所敘者
作者：趙蕃
朝代：宋

携衾林下寺，借讀碧雲詞。
窗迥月資白，林疎風起悲。
生平故耽此，坐久覺忘疲。
造請非吾事，幽期不在茲。
偶作二首·其一
作者：趙蕃
朝代：宋

舊箑已成揮，還披御臘衣。
乘除固人事，變化亦天機。
道路飄零久，形容少壯非。
無徒微祿眷，長與故人違。
偶作二首·其二
作者：趙蕃
朝代：宋

未仕思從仕，言歸盍賦歸。
世方疎直道，身亦墮危機。
舊宅存松桂，春山富蕨薇。
淵明覺今是，伯玉悟前非。
偶得掃竹因培竹五字會仲威見過留與明叔同飯用此語成詩
作者：趙蕃
朝代：宋

掃竹因培竹，畏人非避人。
跫然聞響屐，莞爾正欹巾。
坐子竟日久，飯吾三韭貧。
能來不嫌屢，梅底要深巡。
偶得牡丹之白者賦之
作者：趙蕃
朝代：宋

梅花當冬吐冰雪，古今已復稱高潔。
春風草木爭寵光，爾乃白乎無得涅。
屈原放逐楚江濱，山高水疾誰與鄰。
商山山中四老人，漢且終辭肯事秦。
白山茶有涪翁賦，蓮自遠公仍白傅。
數公已矣不可作，風雨明朝埋玉樹。
偶成
作者：趙蕃
朝代：宋

落盡羣芳未肯晴，重尋破褐尚寒生。
風輕簷廡頻來燕，雨合林園未有鶑。
慷慨董生悲不遇，蕭條靖節賦閒情。
倚樓看鏡徒增歎，散髮采薇真是清。
偶書
作者：趙蕃
朝代：宋

陰雲不肯放朝陽，霧雨真成作早霜。
窗靜網絲縈棐几，壁疎蟲語撼藜牀。
故人秦越自肥瘠，世事鶴鳬隨短長。
病不銜觴惟覓句，不須吟詠轉凄凉。
偶書道店之壁
作者：趙蕃
朝代：宋

愁邊得酒寧論味，馬上成詩不計篇。
不是行人那識此，知音應爲一悠然。
偶詠不才明主棄多病故人疏之句感孟浩然事作孟浩然詩一首
作者：趙蕃
朝代：宋

吾評孟浩然，雅意作詩人。
死經四百載，賦詩名愈新。
爵祿豈不賞，不義寧賤貧。
身雖遭放還，未必非得仁。
催租人至作
作者：趙蕃
朝代：宋

竹屋煎茶罷，風床散帙餘。
花殘蜂不至，食盡雀來疎。
無客對揮麈，有筇扶遶除。
茲時潘處士，詩敗爲催租。
僉判丈兩賜新字韻詩因次韻兼簡文顯
作者：趙蕃
朝代：宋

連朝枉詩句，俊逸且清新。
歎我徒勞思，知公固絕人。
林園能數駕，風雨未妨辰。
作底周夫子，關門懶似真。
僕有詩思成父輒知之而絕不肯道一語以二十八字戲贈
作者：趙蕃
朝代：宋

詩情鬰鬰見鬚眉，何意君能輒識之。
目擊道存真有得，傍觀袖手豈非癡。
僕生平四到月巖寺而不識雲洞漫興長句
作者：趙蕃
朝代：宋

祇今四到月巖寺，不辨一爲雲洞遊。
世事紛紛變蒼狗，暑途役役喘吳牛。
細聽風合松楠響，應是雨催禾黍秋。
留詠從來雜珉玉，攀騰政爾羨猿猱。
僕自乙酉至今凡四冬至皆在覊旅感慨成詩
作者：趙蕃
朝代：宋

至日長爲客，天涯空浩歎。
貧知學道力，晚悟作詩難。
故舊勞相問，功名夢已殘。
書生例難蹇，未可厭寒酸。
僕自北門放舟過溥子而告行坐間出示上蔡景迂兩先生墨帖具道先世契之詳益重其別爲成是詩
作者：趙蕃
朝代：宋

扁舟過辭君，落日繫高柳。
愧君惜遠別，留我飲以酒。
夜深不知罷，感歎屢執手。
書題見晁謝，光怪森在牖。
憶昔蓬山老，實與文靖友。
同登靖康朝，諫疏猶在不。
吾人世其家，樹立敢自後。
君才真杞梓，如我乃枯朽。
漂流偶相值，稱我不容口。
君今非少壯，我亦驚老醜。
相逢定何日，相勉敢不厚。
老農誠有言，良田務除莠。
元之去非來邢園折牡丹酴醿碧桃以去
作者：趙蕃
朝代：宋

花取三英粲，時高兩玉人。
毋嫌應接費，要悟色香真。
詩定一題紙，酒應多入脣。
病夫方坐穩，幽獨恐傷神。
元日寄成父四首·其一
作者：趙蕃
朝代：宋

舊時元日羨吾廬，稱壽獻觴懽有餘。
今日兒曹還效我，凄然事憶十年初。
元日寄成父四首·其三
作者：趙蕃
朝代：宋

冒晨造謁愧悠悠，殘客不來門更幽。
邂逅行人覓花看，春風已屬杏梢頭。
元日寄成父四首·其二
作者：趙蕃
朝代：宋

家家節物競今朝，風俗未分南北遥。
莫向除薪覓如願，且憑爆竹走山魈。
元日寄成父四首·其四
作者：趙蕃
朝代：宋

客裏那知歲月遷，梅花報我又今年。
蘭溪橋下扁舟泊，把筆題詩意惘然。
元日病中
作者：趙蕃
朝代：宋

故國歸無路，深居懶問津。
莫嗟今歲病，還守去年貧。
禦冷休嫌絮，開懷但飲醇。
東風到梅柳，枯木自逢春。
元衡過邢園同廣聲終日坐於習堂梅樹之下得長句
作者：趙蕃
朝代：宋

一間茅屋數株梅，三徑頻成爲我開。
賸有游蜂能掠蘂，寂無饑雀下行苔。
長吟共惜頻驚落，久坐何妨晚始回。
爲語清風莫輕掃，明朝更欲杖藜來。
克齋
作者：趙蕃
朝代：宋

百川恣奔騰，底柱乃屹立。
萬物蓋可流，疇能轉金石。
世紛崢嶸來，何啻一敵國。
油然反吾齋，夢覺春冰釋。
入嚴州界二首·其一
作者：趙蕃
朝代：宋

朝來爽氣致西山，孰愈嚴州百里間。
傭販懸知盡冰玉，不惟二士眇難攀。
入嚴州界二首·其二
作者：趙蕃
朝代：宋

有山如此可忘看，政恐輕舟下急灘。
卯酒一杯扶病起，秋風千里怯衣單。
入夜應潭對岸作示成父
作者：趙蕃
朝代：宋

溪山風月兩相當，痼疾真成得祕方。
往日同舟但饒信，祇今去路落湖湘。
貧離親戚古所歎，歸去田園老未忘。
試遣溪頭問酒價，掃沙聊得踞胡牀。
全真以斯遠所寄文卷後夜賦兩絕句元韻作詩寄斯遠蕃同之·其一
作者：趙蕃
朝代：宋

甘林彼美露初團，縱小猶堪白玉盤。
歎息菊黄雖可待，孤根失所漫荒寒。
全真以斯遠所寄文卷後夜賦兩絕句元韻作詩寄斯遠蕃同之·其二
作者：趙蕃
朝代：宋

行時取別太匆匆，別後經懷數載中。
頼有書函與文卷，不然何地可聞風。
兩日不見在伯風雨中有懷因以簡之
作者：趙蕃
朝代：宋

卧聞急雨響林柯，想見江頭聲更多。
兩日不來百憂集，一杯猶憶醉時歌。
已孤柿栗霜天熟，其柰衣裘卒歲何。
掾奉酸寒古云歎，治時還重力田科。
兩日隨錢丈放舟恬無風浪今日別歸仍值逆風作長句寄錢丈
作者：趙蕃
朝代：宋

大舸帆高掠浦飛，小舟笪短泝灘歸。
雖云來去難俱遂，自是神人相不違。
頼得好山看要熟，不妨晚雨落仍微。
遲回半日夫何歎，於此因知造物機。
八日五日雨
作者：趙蕃
朝代：宋

小雨新凉進，遥山翠靄分。
稻粱先告病，粟麥晚收勳。
助爾農人喜，嗟余課子勤。
跨馿窮有相，琢句老無聞。
八日夜雨九日不止
作者：趙蕃
朝代：宋

中夜忽聞雨，遲明殊未收。
都緣數日熱，變此一庭秋。
不但梅當熟，從來夏或裘。
可憐方止酒，何日畔牢愁。
八日雨是日期成父來已而不至
作者：趙蕃
朝代：宋

一雨毋嫌驟，炎蒸得解圍。
桃笙疎不御，蕉萐頓忘揮。
月暗螢偷照，風清蟲趣機。
所思期不至，還是掩荆扉。
八月二十六日雨後呈沅陵教授
作者：趙蕃
朝代：宋

秋風比已凉如水，秋日還能熱似焚。
驟對碧雲成突兀，忽看快雨灑繽紛。
梧應留響中宵聽，菊爲韜香九日聞。
排遣羈愁消底物，要君詩律張吾軍。
八月二十四日同審知登塔山用審知前載九日留題之韻作二首時彥博歸及常山·其一
作者：趙蕃
朝代：宋

郊原莽莽吹黄埃，餘暑已去若復來。
昨宵一雨爲蘇洗，曉興坐覺飛崔嵬。
平生詩盟有徐孺，筆力可挽狂瀾回。
要明兩眼費雙脚，作計似我何疏哉。
茲遊只欠王子在，見說歸書一紙開。
追隨正復聽君樂，流浪如我空增哀。
吾邦此山頗高絕，泛菊况堪臨季月。
要當相與一杯酒，只恐因之又成別。
八月二十四日同審知登塔山用審知前載九日留題之韻作二首時彥博歸及常山·其二
作者：趙蕃
朝代：宋

出門生憎觸風埃，故邀幽人山中來。
小休危亭带曲折，未盡高塔當崔嵬。
目營所到豈有極，脚力尚壯不擬回。
舊遊久闊空信耳，高處一上何佳哉。
是山百年定誰主，一丘新壤手所開。
淵明自祭豈非達，杜牧作誌夫何哀。
如君風流固曠絕，與我論交忘歲月。
異時訪我入此山，扣牛共唱生生別。
八月八日發潭州後得絕句四十首·其一
作者：趙蕃
朝代：宋

湘神知我愛湘中，故遣舟遲匪厄窮。
可笑兒曹不解事，故云常值打頭風。
八月八日發潭州後得絕句四十首·其一〇
作者：趙蕃
朝代：宋

扁舟往作櫧州過，煙霧空濛祇市聲。
今夕再來還小泊，却逢江月正空明。
八月八日發潭州後得絕句四十首·其一一
作者：趙蕃
朝代：宋

午風吹坼稻花香，晨雨翻掀稻葉凉。
道上塵埃猶浄盡，田間歡樂詎能量。
八月八日發潭州後得絕句四十首·其一七
作者：趙蕃
朝代：宋

露冷初疑是曉霜，風高已覺愛朝陽。
莫云節變能如此，直念吾衰不復强。
八月八日發潭州後得絕句四十首·其一三
作者：趙蕃
朝代：宋

盧溪望望接宣風，景富猶能慰客窮。
已愛熙熙村舍好，更欣漠漠稻田豐。
八月八日發潭州後得絕句四十首·其一九
作者：趙蕃
朝代：宋

溪上秋來境倍佳，附城猶爾况村賒。
却嗟政爾營行棹，不得於茲理釣車。
八月八日發潭州後得絕句四十首·其一二
作者：趙蕃
朝代：宋

一年風月屬中秋，今昔相傳無異流。
定自天公亦興此，故教雨脚破雲頭。
八月八日發潭州後得絕句四十首·其一五
作者：趙蕃
朝代：宋

曉山能淺復能深，淺似朝晴深似陰。
山色豈知朝暮改，行人自費短長吟。
八月八日發潭州後得絕句四十首·其一八
作者：趙蕃
朝代：宋

城上青山遠近橫，城邊草樹亦相縈。
城中臺殿還相倚，畫手其誰爲寫成。
八月八日發潭州後得絕句四十首·其一六
作者：趙蕃
朝代：宋

山驛雖荒亦可安，要眠杉月夜深寒。
昨宵虛落才聞鼓，明夕江臯想枕湍。
八月八日發潭州後得絕句四十首·其一四
作者：趙蕃
朝代：宋

晚山能紫復能青，遠嶺猶分近已冥。
好語忽然生眼底，遽將摹寫已無形。
八月八日發潭州後得絕句四十首·其七
作者：趙蕃
朝代：宋

南風縱急但溫其，小雨雖微却透肌。
永日蓬窗難坐卧，祇隨舷側就陰移。
八月八日發潭州後得絕句四十首·其三
作者：趙蕃
朝代：宋

平岸朝陽已映光，高林宿靄尚深藏。
客中亟起繇何事，要趁侵晨數刻凉。
八月八日發潭州後得絕句四十首·其三〇
作者：趙蕃
朝代：宋

三逕雖荒菊尚存，重陽想見露花繁。
那知欲去去不及，病卧他州空斷魂。
八月八日發潭州後得絕句四十首·其三一
作者：趙蕃
朝代：宋

去歲重陽事已訛，今年亦復病蹉跎。
明年想見山中集，弟妹團欒黄菊歌。
八月八日發潭州後得絕句四十首·其三七
作者：趙蕃
朝代：宋

日之夕矣下羊牛，想見吾廬樹掩幽。
兒自閒行牛自去，溪頭熟路不須求。
八月八日發潭州後得絕句四十首·其三三
作者：趙蕃
朝代：宋

季月將窮更起風，秋聲亂雜樐聲中。
倦游歸去渾忘事，淹速從渠不計窮。
八月八日發潭州後得絕句四十首·其三九
作者：趙蕃
朝代：宋

午藹紛紛無奈濃，晚來微歛見山容。
鵝湖舊日經行地，清吹思乘十里松。
八月八日發潭州後得絕句四十首·其三二
作者：趙蕃
朝代：宋

老去真成病不禁，炎蒸三日瘧如侵。
江山舊識思新面，佳處真成畧枕衾。
八月八日發潭州後得絕句四十首·其三五
作者：趙蕃
朝代：宋

暮色蒼然遂不開，我舟亦欲傍崖隈。
不唯帆過誰家宿，水鳥林棲亦並來。
八月八日發潭州後得絕句四十首·其三八
作者：趙蕃
朝代：宋

大琛酒價舊知名，樟樹姑洲得並行。
晨起亟思謀一醉，遠鐘已作叫巖聲。
八月八日發潭州後得絕句四十首·其三六
作者：趙蕃
朝代：宋

落日蒼蒼烟樹林，渚鷗沙鳥更浮沉。
過湖未遠猶空闊，不見遥山出寸岑。
八月八日發潭州後得絕句四十首·其三四
作者：趙蕃
朝代：宋

煮泉樹石閟幽深，來景欄干敞眺臨。
可是溪山須一面，懷人政爾動哀吟。
八月八日發潭州後得絕句四十首·其九
作者：趙蕃
朝代：宋

借居雖陋自如常，舟小安能具斛湯。
却羨沈牛浮鼻去，綠桑陰下趁蒼凉。
八月八日發潭州後得絕句四十首·其二
作者：趙蕃
朝代：宋

才把離觴已足悲，況哦別句慰相思。
月明未比夜來別，人影已知天外追。
八月八日發潭州後得絕句四十首·其二〇
作者：趙蕃
朝代：宋

仰山林壑舊曾遊，擬欲重尋不自由。
倚頼艤舟相對處，爲予排闥向城頭。
八月八日發潭州後得絕句四十首·其二一
作者：趙蕃
朝代：宋

晚日才能度兩灘，詰朝應復又成乾。
從來但說泝流苦，到我順流良亦難。
八月八日發潭州後得絕句四十首·其二七
作者：趙蕃
朝代：宋

遥看巨石屹相衝，不道中江有路通。
幾度跨羸行犖确，又成全室寄蓬籠。
八月八日發潭州後得絕句四十首·其二三
作者：趙蕃
朝代：宋

兩岸多爲激水輪，創由人力用如神。
山田枯旱湖田澇，惟此豐凶歲歲均。
八月八日發潭州後得絕句四十首·其二九
作者：趙蕃
朝代：宋

病思昏昏略未醒，木犀誰遣浸饒瓶。
兀然隨我故山夢，竹故青青雨自零。
八月八日發潭州後得絕句四十首·其二二
作者：趙蕃
朝代：宋

仰山山峙季溪流，知我東歸俾蹔留。
盡日如推復如盪，爲之成喜不成憂。
八月八日發潭州後得絕句四十首·其二五
作者：趙蕃
朝代：宋

鷺鷥雖說擅風標，永日灘頭腹苦枵。
鳬鶩雜居寧自異，鷄羣鶴處更加驕。
八月八日發潭州後得絕句四十首·其二八
作者：趙蕃
朝代：宋

昌江直下水能平，却愛瀧流激激聲。
頻歲水災何自拯，政由疏鑿欠流行。
八月八日發潭州後得絕句四十首·其二六
作者：趙蕃
朝代：宋

秀植如雲不可窮，長杉鉅竹畧相同。
嗟余詎可如材者，政似飄飄秋後楓。
八月八日發潭州後得絕句四十首·其二四
作者：趙蕃
朝代：宋

烟消日出見秋真，政恐却成憔悴人。
頼是倦遊歸去日，扁舟載著自由身。
八月八日發潭州後得絕句四十首·其五
作者：趙蕃
朝代：宋

罾塘斷港劣容舟，鱍鱍盈籃叫不休。
我亦買之將作腊，要和蔬茹紿饑喉。
八月八日發潭州後得絕句四十首·其八
作者：趙蕃
朝代：宋

刻木如瓶粉漬之，掛林聊當酒家旗。
我當物色登臨處，亦復因之爲解頤。
八月八日發潭州後得絕句四十首·其六
作者：趙蕃
朝代：宋

投罾政爾不能逃，偶逭還遭別網要。
此意豈能知數罟，不論他日且今朝。
八月八日發潭州後得絕句四十首·其四
作者：趙蕃
朝代：宋

鷗如玉潔鷺霜明，閒意相看了不驚。
乃不悟予非慕者，决然飛背晚煙輕。
八月八日發潭州後得絕句四十首·其四〇
作者：趙蕃
朝代：宋

終朝未厭哭灘聲，歸近何妨細作程。
送盡鵝湖青一带，靈山已復遠相迎。
八月十二夜至十六夜皆無月賦詩三首·其一
作者：趙蕃
朝代：宋

月向中秋俟，陰從一夕愆。
望中孤老眼，暗裏聳吟肩。
燈婢深留照，桃笙冷廢眠。
思兮在何許，有夢隔山川。
八月十二夜至十六夜皆無月賦詩三首·其三
作者：趙蕃
朝代：宋

已失連宵望，猶餘此夕謀。
疎明時遞見，暗淡幸空休。
無復丹梯意，居然四壁幽。
有懷千萬種，都付一搔頭。
八月十二夜至十六夜皆無月賦詩三首·其二
作者：趙蕃
朝代：宋

雨後凉雖在，秋中月遂孤。
未妨疎狡兔，端恐失遺珠。
屢起瞻雲漢，還成候挈壺。
清羸祇益苦，庭樹有棲烏。
八月十二日發潮
作者：趙蕃
朝代：宋

來猶念衾裯，去已謝絺綌。
浮生幾寒暑，大半是行役。
長安冠蓋地，難著山林客。
雖云住連月，歸夢無廢夕。
扁舟落吾手，舊路漸可識。
迎潮初蕩槳，晚日旋挂席。
如魚離羅網，如馬脫羈縶。
回首釣臺高，清風明可揖。
公擇失期未至再督以詩
作者：趙蕃
朝代：宋

作詩有病誰與說，讀書有疑誰與决。
思君祇在百里間，底事相望若胡越。
阿連報君有來期，候君未至趣以詩。
想因故人意戀戀，故作去魯行遲遲。
公擇客於玉山簿尉之館忽有挽爲宜黄之行者公擇過余謀之作詩呈公擇兼簡簿尉
作者：趙蕃
朝代：宋

我裾未洗閩山土，君駕柴車過茅宇。
相從僅作一夕留，冒雨衝風何自苦。
如君人才豈終滯，瑚璉要爲清廟器。
宜黄玉山俱作客，近湜何殊遠居易。
我貧不得爲君謀，恐君遠適關我憂。
作詩寄示三徑蔣，併簡平生顧曲周。
公擇過門告別口占送之
作者：趙蕃
朝代：宋

平生幾作送行詩，展卷常增別後思。
我分無堪祇貧賤，君才未免尚驅馳。
江山此去雖多識，桃李何心亦念離。
邂逅有人頻寄字，要知安否慰孤羈。
六日復飯於審知家作長句并呈彥博
作者：趙蕃
朝代：宋

門徑蕭蕭喬木風，問君胡樂此安窮。
五言寓興雜今古，一飯留人隨儉豐。
白雨已催蘭楫浪，綠樽尚擬菊花叢。
可人更約王郎子，共上山亭送遠鴻。
六日早途中見耕者
作者：趙蕃
朝代：宋

夜雨未收脚，宿耕初起頭。
聊茲一日力，慰此半年愁。
長路厭策蹇，還家思借牛。
未須論旨蓄，端爾待來牟。
六月一日始熱二首·其一
作者：趙蕃
朝代：宋

雨後疑無暑，晴來乃若焚。
汙渠工聚蚋，闇室賸飛蚊。
憒憒妨書看，岑岑似酒醺。
不知三伏久，何以度朝曛。
六月一日始熱二首·其二
作者：趙蕃
朝代：宋

落日看籬脚，晚風占樹頭。
庭荒雖若咫，步遶亦頻周。
我老自投網，民愚還坐囚。
相哀莫相釋，點點更悠悠。
六月二十二日病中得雨頓覺沈疴去體欣然起飲遂成一絕
作者：趙蕃
朝代：宋

涉秋得雨便生涼，起我蕭然病在牀。
徑自典衣謀一醉，要令清夢畧還鄉。
六月五夜斯遠會宿西軒爲賦七言四韻
作者：趙蕃
朝代：宋

雨餘信宿尚留凉，况是僧房對竹床。
異日江湖成遠隔，祇今林壑可相忘。
囊空未易蘇貧極，酒薄聊能衍話長。
竹樹並簷雖爾密，不妨新月吐華光。
六月初九日晚大雨簡文顯子暢
作者：趙蕃
朝代：宋

千里歸來病作勞，偶因好雨試揮毫。
凉聲何止到草木，秋意直將侵鬢毛。
坐念司功狂欲叫，更懷元亮卧方高。
何當過我茅簷底，不獨譚詩亦具醪。
六月十一夜簡孫子肅子儀
作者：趙蕃
朝代：宋

暑氣侵人百不堪，晚吹微喜鬢毿毿。
手持白羽不勝倦，醉潄清泉欣爾甘。
定夜數鍾隨谷應，臨流幾木與天參。
况當風月佳如引，祇欠兩公相對談。
六月十七夜出寺門驟有所聞疑水與風即而觀之雨也對面而橫騖焉已而傾注中夕復作明日猶未已賦詩三首與欽止斯遠同之·其一
作者：趙蕃
朝代：宋

驟得疑傾峽，徐行若泛潮。
胡爲隔田畝，而不度林椒。
爽氣雖能及，餘波不可招。
不眠如有待，衝口漫成謠。
六月十七夜出寺門驟有所聞疑水與風即而觀之雨也對面而橫騖焉已而傾注中夕復作明日猶未已賦詩三首與欽止斯遠同之·其三
作者：趙蕃
朝代：宋

中宵還瀏瀏，乞曉更蕭蕭。
亟作溪頭看，猶霑樹杪飄。
田家比屋喜，沴氣十分消。
我得扁舟去，江湖興久摇。
六月十七夜出寺門驟有所聞疑水與風即而觀之雨也對面而橫騖焉已而傾注中夕復作明日猶未已賦詩三首與欽止斯遠同之·其二
作者：趙蕃
朝代：宋

昨日真聊爾，今宵頗快哉。
無嫌雨脚短，故喜旱頭開。
一飽歸天賜，群凶勿幸災。
誰驅霹靂駕，更起阿香雷。
六月十三日四更登舟縣岸遲明抵薉步宿雨猶濕昨夕近郭風而不雨不知此間蓋滂沱也
作者：趙蕃
朝代：宋

月落艣咿啞，曉登江上家。
衝田多偃稻，直岸有頹沙。
始悟雨如許，更欣晴亦佳。
林中尚餘滴，不管墊烏紗。
六月十五日時閔雨甚矣三首·其一
作者：趙蕃
朝代：宋

一雨向何落，衆蟬空此鳴。
乍欣凉吹入，已復斷霞橫。
尚擬通宵聽，何妨礙月明。
豐凶終有數，憂苦自相并。
六月十五日時閔雨甚矣三首·其三
作者：趙蕃
朝代：宋

去此林篁蔽，出茲溪谷深。
倍能明病眼，頓覺洗塵襟。
問隠平生志，依僧夙昔心。
危亭已無跡，斷刻尚堪臨。
六月十五日時閔雨甚矣三首·其二
作者：趙蕃
朝代：宋

萬室望霓願，千村車水歌。
民勞已至此，天意定如何。
朝聽聞爭米，宵傳說借禾。
始焉因食飯，終矣事干戈。
再來常州昭禮出示虞山往來詩卷先是昭禮與予共載昭禮上虞山予過溧陽昭禮有詩次韻
作者：趙蕃
朝代：宋

舟人厭牽挽，我輩樂縈紆。
晨起愁分背，逢人屢問塗。
看君著屐進，雅勝折腰趨。
此段真高邁，詩中不可無。
再來江下示成父
作者：趙蕃
朝代：宋

七郎堂下渡船開，豈料今晨又再來。
吳水越山看未足，未妨兄弟與銜杯。
再呈伯潛
作者：趙蕃
朝代：宋

政爾羞餘子，胡然說故家。
人方笑藍縷，君乃不疵瑕。
厚義重縞紵，空言非笠車。
委思精絕處，百鍊出披沙。
再呈思永
作者：趙蕃
朝代：宋

寶氣疑猶在，諸公盛得名。
新知雖可樂，舊恨卒難平。
我句野無格，君詩工莫評。
青錢宜妙選，墨綬盍遲行。
再呈明叔
作者：趙蕃
朝代：宋

欲過江天閣，出門如有方。
乍聞禽磔磔，還是雨浪浪。
放意官曹外，關心藥裹旁。
聽渠桃李退，蘭斛政幽香。
再和諸公
作者：趙蕃
朝代：宋

官故玄尚白，山能青又黄。
娵隅學蠻詠，欵乃和漁鄉。
世用有公等，我才無日長。
盍簪休間闊，回首易悲凉。
再宿合龍山
作者：趙蕃
朝代：宋

山僧雖居山，山豈山僧有。
政如多藏家，黄金爲誰守。
我雖不居山，隨至輒有取。
未嗤無田人，飯薄亦昏晝。
生平所經歷，勝處十八九。
要當考於詩，未易談諸口。
合龍近始至，游訪茲亦偶。
愛其四回合，中乃開戶牖。
欣然遂留宿，日早未及酉。
壁間右丞句，歲月蔽塵垢。
摩挲追和之，武夫繼瓊玖。
及今再來過，如客還舊畝。
往泉但涓涓，今作雷音吼。
往筍尚戢戢，今已長過母。
長夏當更佳，我住不得久。
遶竹聽泉鳴，悠然屢搔首。
再次韻
作者：趙蕃
朝代：宋

偶來無一關，何必化身上。
下視膠擾中，脫去如覆掌。
我生本山人，說山非妄想。
賦詩亦漫興，不要世稱賞。
與君志同趣，匪但居同壤。
惟慚學不進，莫稱年事長。
今人豈無賢，敢謂吾安仰。
不爾簡與編，言行富前往。
相期山中讀，勿待秋風響。
而我累饑驅，畏途方莽莽。
再次韻呈審知
作者：趙蕃
朝代：宋

秋風泠然動高竹，起並朝簷溫體粟。
忽驚剝啄意誰何，乃是和詩重拜辱。
再三開闔手不置，不惟詩好字亦熟。
我雖年事濫催忝，於此論功真未足。
重憐別來不我舍，連日追隨訪林谷。
和詩未厭數還往，別後要期常誦讀。
知音已死或絕絃，聞韶解忘三月肉。
但得我輩識錚錚，徒使世人譏碌碌。
再次韻審知索彥博送行之文
作者：趙蕃
朝代：宋

江清可釣思持竹，地廣可耕思種粟。
胡爲作計久低回，而乃覓官親賤辱。
南州徐孺晚與遊，江東文度昔所熟。
堂堂荆州止獲一人半，我邦有此二士差亦足。
五君流詠轉竹林，蘭亭何意慕金谷。
徐詩到眼以數過，王筆入手曾未讀。
但能贈我以規不以頌，不用崇酒仍載肉。
嗟哉他人豈無言，交友不高徒碌碌。
再用前韻
作者：趙蕃
朝代：宋

田家雖賤勞，豐歲飽餐粥。
儒士筆以耕，相形無食肉。
我生文字盟，向日交友卜。
自從此邦來，得君一夔足。
作詩非野格，悟坡更參谷。
字法皆有師，翩翩信超俗。
誰云前輩遠，解使神觀復。
鸞乃鳳之徒，蕙乃蘭之族。
惟我甚亡頼，於何能見辱。
又何與於人，嗔君刺在目。
寒窗夜沉沉，燈燼落金粟。
芻薪價益高，窘狀稭然菽。
相看一何有，有子所送菊。
何以得今夕，把君詩過讀。
再用前韻并寄孫推官四首·其一
作者：趙蕃
朝代：宋

試覓圖經看，宜章路幾多。
彼謀寧去穴，吾備且橫戈。
累土生平地，安流起丈波。
計愚無可採，敢復問云何。
再用前韻并寄孫推官四首·其三
作者：趙蕃
朝代：宋

青雲懷趣逸，黄綬屈官卑。
屢捧將軍檄，一哦從事詩。
少陵憂有在，充國事多宜。
儻上休兵議，因人願早知。
再用前韻并寄孫推官四首·其二
作者：趙蕃
朝代：宋

恍惚迷來際，周章失去傍。
怕聞行戍遠，愁聽哭田荒。
要挽天河水，方焚玉帳香。
夷吾政分閫，吾黨詎應忙。
再用前韻并寄孫推官四首·其四
作者：趙蕃
朝代：宋

我亦端渠似，圖中見此坳。
一身非憚嶮，十日未窮郊。
問水水源絕，逢山山石磽。
政便安蹇足，敢說負蕭梢。
再用韵呈斯遠
作者：趙蕃
朝代：宋

與其紛紛評月旦，孰知黄妳寄疲倦。
夫君忽來語不休，政使風吹吹不斷。
我歸政泊水之南，君往適當溪北岸。
有時浩歌送激烈，却恨中流鵝鴨亂。
看君鵠舉且鴻飛，而我孤奔仍鼠竄。
終焉豈有尺布縫，其價可值錦繡段。
再登愚卿無盡藏時已重脩
作者：趙蕃
朝代：宋

凉風簷外入，皎月坐中流。
白首無新句，青山非舊樓。
一杯寧惜醉，萬事入搔頭。
勿向欄干拍，恐驚江上鷗。
再答曾元之
作者：趙蕃
朝代：宋

春風吹雨雨還晴，晚日才昏昏復明。
屋角乍聞烏鵲喜，林間又聽勃姑鳴。
鷄豚已負鄰翁社，詩酒尚欣吾輩盟。
笑我難忘澹生活，因君重憶舊風情。
再簡元衡
作者：趙蕃
朝代：宋

積雨朝收礎，清陰晝滿庭。
驟乾無雨候，忽動有風輕。
藥裹長羸疾，茶甌蹔一醒。
故人纔咫尺，願見兀如扃。
再蒙簽判丈惠示惜花三絕句因次韻·其一
作者：趙蕃
朝代：宋

花飛忽忽減芳菲，欺我新來詩思遲。
筆底羨君能捷敏，好詞頻許坐中披。
再蒙簽判丈惠示惜花三絕句因次韻·其三
作者：趙蕃
朝代：宋

蘭馨豈亦競春狂，不爲無人廢不芳。
長使幽居在空谷，也勝半額趁時妝。
再蒙簽判丈惠示惜花三絕句因次韻·其二
作者：趙蕃
朝代：宋

佛屋支撐僅可間，過門無客客非殘。
公能有意重來否，竹澗松門暖不寒。
再見晦菴既行有懷
作者：趙蕃
朝代：宋

已別重成見，重來那得長。
順流聽㶁㶁，冷日對荒荒。
既歷冰霜至，還憂雨露雱。
去留俱有念，搔首漫彷徨。
再見王進之於潭王即有岳鄂之行贈之四首·其一
作者：趙蕃
朝代：宋

我客猶湖外，君行返漢中。
乖離從此異，邂逅復茲同。
始見忘曾識，徐言乃漸通。
怪來顔重渥，深感鬢成蓬。
再見王進之於潭王即有岳鄂之行贈之四首·其三
作者：趙蕃
朝代：宋

既見雖云喜，語離仍復悲。
未知今日別，還是幾年期。
風雨方頻日，波濤絕壯時。
長途久已廹，苦語遂成詩。
再見王進之於潭王即有岳鄂之行贈之四首·其二
作者：趙蕃
朝代：宋

別日故已久，願言今則多。
寒溫一勞苦，身世兩蹉跎。
在己須當勉，其餘莫問他。
昔賢雖已矣，吾輩合如何。
再見王進之於潭王即有岳鄂之行贈之四首·其四
作者：趙蕃
朝代：宋

君髮未可白，親顔元自紅。
旨甘知有子，婚嫁趣成翁。
世豈無高義，途寧嘆久窮。
但當言計拙，不可怨詩工。
再贈
作者：趙蕃
朝代：宋

衆醉紛紛忌獨醒，也思放意遣沈冥。
斗牛用事無庸問，爲問何年用酒星。
再過斯遠
作者：趙蕃
朝代：宋

雨暗湖堤沒，藤交樹色深。
兩來因問疾，每至亦幽尋。
勿謂年方壯，須知老故侵。
暄寒多變節，調護盍關心。
再題
作者：趙蕃
朝代：宋

既悟當寒雨，乃知霧乃晴。
病軀聊自適，閒望亦增明。
絮落還將化，荷新且解擎。
懷哉老將至，沒世曷爲名。
再題
作者：趙蕃
朝代：宋

舊歲只五日，晚梅能幾枝。
婆娑一尊酒，陶冶數篇詩。
窗靜游蜂寂，簷深立雀窺。
書齋寂寞裏，藉爾對支頤。
冬日雜興·其一
作者：趙蕃
朝代：宋

日出山門曉，日入山徑陰。
區區昏復旦，役役古猶今。
竹瘦人群玉，菊荒文碎金。
泛觀難究理，默識自明心。
冬日雜興·其七
作者：趙蕃
朝代：宋

久矣勞生厭，欣然野趣俱。
蒼姿松砥節，外飾橘紆朱。
翰墨真吾好，功名已後圖。
一椽今粗有，二頃莫憂無。
冬日雜興·其三
作者：趙蕃
朝代：宋

暑雨報禾熟，霜晴憂菜空。
藜羹聊自誑，肉食念何功。
歲晚貧兼病，年來西復東。
詩成資遣悶，文就返招窮。
冬日雜興·其二
作者：趙蕃
朝代：宋

節物他鄉晚，風聲大壑俱。
深愁木斯拔，寧慮蔓難圖。
杜老衣何短，顔公米已無。
可憐雞瑟縮，幸免鼠睢盱。
冬日雜興·其五
作者：趙蕃
朝代：宋

鷺舉虞卿璧，山開京兆眉。
窮愁雖付酒，閒意更關詩。
地瘠黄楊燥，旱深蕎麥遲。
冬溫要非正，冰霰汝爲期。
冬日雜興·其八
作者：趙蕃
朝代：宋

楊柳迎霜敗，枇杷隔歲花。
柴桑今學隠，杜曲舊爲家。
北訊時聞鴈，南烹久厭蛙。
歸津隔吳越，隨地且桑麻。
冬日雜興·其六
作者：趙蕃
朝代：宋

要識豐年象，閑觀別墅詩。
雞聲一閒暇，人語兩娛嬉。
北闕非無怒，東臯且自怡。
物華從晼晚，吾意亦差池。
冬日雜興·其四
作者：趙蕃
朝代：宋

憒憒若有失，岑岑殊未佳。
枯藜茅屋靜，高枕竹窗斜。
冬日誰云短，吾生幸有涯。
薰爐微結篆，茗盌細浮花。
冬晴三首·其一
作者：趙蕃
朝代：宋

冰雪四十日，朝光開曉霜。
短褐忘藍縷，茅檐失荒凉。
緬思江南梅，安得置汝傍。
明朝儻更晴，一葦聊可杭。
冬晴三首·其三
作者：趙蕃
朝代：宋

我家讀書堂，堂下才幾席。
常年曝背地，兄弟兼子姪。
長者坐藜床，稚者把書帙。
此段不可忘，何時復能集。
冬晴三首·其二
作者：趙蕃
朝代：宋

吾家章泉村，有竹數十百。
平時愛不伐，雪後多摧折。
江東絕近書，未省有無雪。
頗復念此君，誰歟撫霜節。
冬至後五夕頻夢陳擇之
作者：趙蕃
朝代：宋

所見日雜遝，寧復當我思。
我此僻且陋，三夜頻夢之。
遣騎告欲行，手持一通詩。
發緘與兒讀，絕妙解人頤。
我欲留君飯，顛倒裳與衣。
宛如快閣日，不似南浦時。
到蜀今幾日，首議何所爲。
一儉勝百奢，徐公亦安施。
幕府足閒暇，浣花有餘嬉。
謫仙縱多才，蜀道無險巇。
微痾固除洗，起居當具宜。
蜀中富名士，匪卜亦隠醫。
秘方苟有傳，寄我無或遺。
寄我亦何用，多病成早衰。
歸哉復歸哉，秣馬車載脂。
上君白玉堂，王人亦黄扉。
冽泉
作者：趙蕃
朝代：宋

名士每名泉，一瓢寧取賢。
道行期及物，爲澗定爲川。
出北門記所見二首·其一
作者：趙蕃
朝代：宋

浮雲冒山頂，橫碧門與直。
所嗟籃輿駛，令我頭屢側。
前瞻亦何有，浮圖梯七級。
彷彿記遺基，當年居皖伯。
出北門記所見二首·其二
作者：趙蕃
朝代：宋

我行舒州來，觸目歎荒棘。
今經北門道，麻麥殊翳密。
乃知人力愆，地固有遺殖。
安得遍厥耕，疲羸當少息。
出郭
作者：趙蕃
朝代：宋

疎籬樹樹李花雪，野寺條條楊柳絲。
春風收雨雨收後，白日變晴晴變時。
有餘不足無盡景，截長補短何限詩。
烟霞痼疾句成僻，老矣折肱真得醫。
分宜示沈弟
作者：趙蕃
朝代：宋

水後雖頹圮，江邊不寂寥。
囂聲收市井，落景見漁樵。
喜我扁舟泊，勞君半道要。
他鄉惟表弟，茲語驗今宵。
分界舖愛直驛張安國因杉製名而驛之前有老梅一株不知安國何爲舍彼而取此也
作者：趙蕃
朝代：宋

杉自誰人種，梅從何代栽。
腹空雷有擊，根古土無培。
要是百年物，曾經幾客來。
直哉雖見錄，清矣可遺材。
初七日雨殊未沾足作四十字
作者：趙蕃
朝代：宋

上天憐久旱，赫日變濃陰。
要使今年熟，須成三日霖。
蕭疎財却暑，點滴謾過林。
問我無田客，那懷閔雨心。
初三日晚題
作者：趙蕃
朝代：宋

浮雲晚陸離，巨浪朝澎湃。
櫓摇雖甚亟，岸遠不可屆。
巴丘兩日中，湖路千里外。
月上照遥山，修眉雨新畫。
初九日·其一
作者：趙蕃
朝代：宋

一片花飛春未知，杜陵野客已深悲。
況堪昨夜狂風雨，吹折東家桃樹枝。
初九日·其二
作者：趙蕃
朝代：宋

日日題詩待海棠，要從地主借繩床。
偶因風雨愆期至，已是飄零學退粧。
初二日復雨偶成
作者：趙蕃
朝代：宋

秋旱連冬勢未平，何期小雨趁元正。
休論忽忽生爲樂，且對欣欣木向榮。
已分終身樂貧賤，自無岐路覓功名。
獨於詩律存餘習，三日不談荆棘生。
初二日蚤發親捷
作者：趙蕃
朝代：宋

水落灘鳴急，山高霧散遲。
夜愁餘響遞，晨幸日光披。
頗憶茱萸飲，還思薏苡齎。
異鄉逢物色，老病益清羸。
初五夜再過昨逢之梅乃酒家保也
作者：趙蕃
朝代：宋

前日日莫相逢初，今日日斜來看再。
鬨然肯作時世粧，蕭然自有無人態。
題詩欲報故人知，爲爾停驂一杯買。
初五日呈潘提舉時禱雨應而未洽
作者：趙蕃
朝代：宋

潦退旱隨至，吏憂民足傷。
陂塘待天雨，饘粥仰官倉。
事勢胡能久，收成亟所望。
關心厪漢節，用意格穹蒼。
忽已雲霓合，兼之雷電將。
驟來能點點，快落遂浪浪。
未復田疇綠，纔蘇菜隴黄。
粗能寬閔閔，聊且慰皇皇。
末世耽饕佛，前聞戒暴尫。
于公明孝婦，卜式訟弘羊。
是可資邦本，寧唯致歲穰。
公行有餘力，我句漫斯狂。
半載官離次，欲歸行絕糧。
何當荷簑笠，及此濟江湘。
初五日晚雨欲艤舟大琛而舟行過焉示成父弟
作者：趙蕃
朝代：宋

一雨晚來凉，山長水又長。
尋詩貪嶼島，沽酒誤村場。
蕭瑟聽連夕，飄流入異鄉。
對眠還晤語，渾憶在山房。
初八日人事少閒命車出遊因以尋詩首訪滕王閣紛然屠沽思爲之敗已過東湖得孺子亭亭閣幽邃乃陳阜卿復作者一時詩板甚多擇數知名句錄之又東數步得孺子祠有像設及曾公衮書南豐所作祠堂記及沈持要重立歲月壁崩糞積殊異敬事迤邐避雨入總持寺謁澹臺子羽墓閲雷公祠墓有大篆立於其前祠有樂章無盡所作雨止絕南昌縣徑還艤舟之地作五詩
作者：趙蕃
朝代：宋

細雨微風湖上亭，柳深荷密競青青。
生平漫與形神接，客裏孤游耳目醒。
題詠紛紜幾詩板，畫圖零落半幽屏。
像祠只在荒墩外，小復輿籃更一經。
初八日微雨明日猶有賜意作兩絕句·其一
作者：趙蕃
朝代：宋

小雨那能救旱禾，定催粟玉放庭柯。
一從賦罷橫斜影，誰復風流似汝多。
初八日微雨明日猶有賜意作兩絕句·其二
作者：趙蕃
朝代：宋

不堪積暑滯煩疴，幸甚新涼脫網羅。
聞道重陽更逢閠，今年節意屬秋多。
初八日過總持以雨不得觀龍井休日再往經孺子亭又過南昌縣側訪梅僊舊宅黄冠居之觀名屢易今爲報恩光孝
作者：趙蕃
朝代：宋

滿城車馬走塵埃，湖上幽蹊長積苔。
喟嘆高風尚千載，殷勤兩日爲重來。
吾生詎老五斗米，此地終期三徑開。
大厦崇成非往者，況予擁腫自樗材。
初六日呈明叔
作者：趙蕃
朝代：宋

冷澹清明節，蕭疎斑白翁。
不知春事減，但見綠陰重。
坐卧書窗裏，陰晴啼鳥中。
年齡故爾似，貧病亦應同。
初六日絕湖
作者：趙蕃
朝代：宋

政爾喧豗浪如屋，忽焉熨帖紋如縠。
大船雙櫓鳴鸛鵝，小艇孤橈亂鳬鶩。
金沙粲粲列宿明，君山宛宛修眉綠。
囊無東絹畫無工，爲寫南征圖十幅。
初六日阻風新淦二首·其一
作者：趙蕃
朝代：宋

昨日北風猶可行，今日北風不可撐。
雖無人止公無渡，憑河而死聖不與。
况我生平憂患多，平陸往往愁風波。
近連章貢遠鄱蠡，如此千濤萬浪何。
初六日阻風新淦二首·其二
作者：趙蕃
朝代：宋

北風不但江流白，天色往往吹作陰。
漫云一水六十里，中有青山千萬尋。
人言下水必犇駛，而獨於此成滯淫。
鵁鶄屬玉爾自得，短詠長歌吾亦任。
初六日雨而甚微
作者：趙蕃
朝代：宋

旱勢若燎火，雨粒如投珠。
望望恐不及，嗷嗷欲成呼。
叩龍探古湫，號佛喧通衢。
山川禱斯必，社稷報不渝。
古人之所是，今人之所迂。
龍神與社鬼，其事亦區區。
初到舒州
作者：趙蕃
朝代：宋

承平非不久，淮地祗凋疎。
負販資它郡，蒿萊塞舊閭。
近江猶若此，窮徼復何如。
可議輕征戰，仍聞急轉輸。
初十日早立寺門作
作者：趙蕃
朝代：宋

春天陰晴無定姿，陰雲未卷晴風吹。
青山表見花顔色，綠竹增添鷺羽儀。
郭外不知誰是主，眼中今日我題詩。
人生何物非郵傳，敢謂吾廬不在茲。
初十日早起
作者：趙蕃
朝代：宋

北風動地木欲折，雨既不成當作雪。
黄昏側聽到鷄鳴，纔有飄蕭興騷屑。
雖然風力猶未止，雨耶雪耶知孰是。
幾將被褐出門看，不待足前成辟易。
遲明迺知雪未就，雨亦甚微風獨吼。
晨炊未暇詢無有，亟令問訊鄰家酒。
初四日同諸公飲餞共叔於株林明日再往共叔爲置飯歸途賦此寄之
作者：趙蕃
朝代：宋

一別定不免，重來聊見情。
匆匆置朝飯，憒憒困餘酲。
會合知何日，升沉恐異情。
毋忘尺書寄，慰此寸心傾。
初四日妍暖如春
作者：趙蕃
朝代：宋

薄雪未滿旱，苦晴翻劇暄。
長林無悴色，幽鳥亦多言。
縱喜春當復，還憂病作煩。
梅花愆驛使，芳草望王孫。
初夏山居有懷長沙從游四首·其一
作者：趙蕃
朝代：宋

日者因回使，人纔致一書。
有懷那再寫，爲况又何如。
賈傅長沙國，陶公五柳廬。
文章且難進，可向友朋疏。
初夏山居有懷長沙從游四首·其三
作者：趙蕃
朝代：宋

府谷我先契，諸公吾輩流。
懸知盍簪際，頗解憶人不。
蕙逐光風轉，鸎啼出谷幽。
因聲煩爲我，傳寫寄荆州。
初夏山居有懷長沙從游四首·其二
作者：趙蕃
朝代：宋

我愛長沙國，全如洛與伊。
諸公早聞道，老我謾耽詩。
憶昨相追逐，何知有別離。
湘西一回首，莽莽便天涯。
初夏山居有懷長沙從游四首·其四
作者：趙蕃
朝代：宋

想見湘西路，扶疏夏木長。
佛龕鐘磬寂，書屋簡編香。
破霧穿晨屨，衝風喚晚航。
向居嫌是客，今夢却同鄉。
初寒無衾買紙被以紓急作四絕·其一
作者：趙蕃
朝代：宋

平生結得楮生緣，覓句抄書日費捐。
只有夜窗宜暫舍，也須包裹伴幽眠。
初寒無衾買紙被以紓急作四絕·其三
作者：趙蕃
朝代：宋

度夕陰風吹扊扅，布衾如鐵念嬌兒。
夜來例拜奇溫賜，但覺安眠曉不知。
初寒無衾買紙被以紓急作四絕·其二
作者：趙蕃
朝代：宋

瑟縮從渠體尚生，不妨欹擁度天明。
書生活計能消底，太息牛衣王仲卿。
初寒無衾買紙被以紓急作四絕·其四
作者：趙蕃
朝代：宋

識字誰令勝爛奚，自應無褐更無衣。
宵安亦念明朝計，兒報屋簷生早暉。
初見梅懷玉山友弟
作者：趙蕃
朝代：宋

江路野梅初折來，班班已有數花開。
細看渾覺風神在，且老空驚鬢髮摧。
我所思兮千萬里，知其趣爾五三杯。
半年未有音書至，未過衡陽雁已回。
別季承
作者：趙蕃
朝代：宋

兼旬眠食同，慷慨豁心胸。
尚喜斯文在，未憂吾道窮。
鵝湖余舊歷，鷲嶺子新逢。
四海均同宇，休言兩地中。
別宗父
作者：趙蕃
朝代：宋

許日問何滯，今晨真遂行。
人生苦飄泊，歲事復崢嶸。
鶴髮欠亡恙，燕雛憐未成。
臨分再三語，不爲別離情。
別徐運使
作者：趙蕃
朝代：宋

風聲富貴每多偏，造物于公獨俾全。
笑我效顰忘露醜，不知學步返難前。
侏儒自合奉囊粟，衛尉何曾直一錢。
我地有饑能任耻，熟聞高義薄雲天。
別晦菴
作者：趙蕃
朝代：宋

身墮南州已覺賒，五溪從此更天涯。
別腸何止成萬轉，霜鬢不堪今半加。
頗念客留同此日，絕憐歸夢每還家。
公如踵赴仙都約，猶擬頡頏飛佩霞。
別曾運使
作者：趙蕃
朝代：宋

鍾陵寂寞幾何年，公自茶山又一傳。
萬里未能攀老鶴，晚風那復聽鳴蟬。
乖離每覺如思古，流轉何知復拜前。
賸欲相從還索去，候門稚子望歸韉。
別朱子大蘇召叟昆仲
作者：趙蕃
朝代：宋

薄宦塵埃易滿襟，問盟猶喜盍朋簪。
只今風月一杯酒，明日雲山千里心。
楊柳陰疎秋舘凈，芙蓉香冷暮江深。
潮回一信西興渡，頻寄相思別後吟。
別楊謹仲
作者：趙蕃
朝代：宋

籬竹又離籜，沼荷還疊錢。
我來成佇立，公爲起高眠。
清靜子雲宅，扶疎陶令篇。
三年渾易爾，此別各蒼然。
別沈二弟
作者：趙蕃
朝代：宋

一別動五載，此生能幾回。
其間何不有，祇是恐生哀。
我病真衰矣，君才盍勉哉。
要留還索去，風雨更漼漼。
別約之舅
作者：趙蕃
朝代：宋

歎息無錢歸買山，駕言渺渺不知還。
爲家百畝未爲泰，何事一生長苦慳。
我漫參軍作蠻語，公能詩賦動江關。
固窮似舅詩難敵，不待牀分上下間。
別范建康
作者：趙蕃
朝代：宋

早日學詩才得窮，人窮乃復媿詩工。
如公久已獨步外，顧我何堪猥誦中。
歲晚人家方墐戶，地長客子尚飄蓬。
如聞深講救荒政，忍使簞瓢獨屢空。
別趙信州
作者：趙蕃
朝代：宋

拍拍桃花水，輕輕蓮葉舟。
生憎衝野馬，失喜見沙鷗。
漫浪端如此，饑寒信有不。
未探懷玉藴，且訪九華幽。
別趙叔
作者：趙蕃
朝代：宋

漢廷無出右，天下舉歸心。
歲晚雪霜榦，春餘桃李陰。
班崇貳卿貴，掾落五溪深。
勿謂無回鴈，郵傳可嗣音。
別趙常德
作者：趙蕃
朝代：宋

舊詩零落似前生，豈意公能識姓名。
青眼何堪辱如故，白頭自覺已無成。
普天無復歸耕處，薄祿謾爲餬口營。
今日違離定何往，壺頭路險更秦城。
別近呈明叔
作者：趙蕃
朝代：宋

靖節甘忤俗，子雲空解嘲。
紛紛多面友，了了獨心交。
四海歎浮梗，三年嗟繫匏。
語離無幾日，梅蕊况江郊。
別邢公昭丈
作者：趙蕃
朝代：宋

適遠能忘別，衝行敢憚泥。
野航初喚渡，茅屋正啼鷄。
雨後妨梅步，風前對竹題。
因公動高興，憶我舊幽棲。
別韓尚書
作者：趙蕃
朝代：宋

南山之作險以壯，南溪之作閒以放。
流風莫和况當家，南澗先生堪頡頏。
吾州自昔寡所傳，一自南渡居羣賢。
邇來寂寞誰嗣焉，先生築屋南山邊。
先生事業本廊廟，履聲夙已明光到。
闔廬固非避寒暑，大厦萬間均覆幬。
我家爲庶爲清門，早因昭德容攀援。
自期松柏歲寒後，不入桃李春風園。
鄉者屢見不一見，何但懷刺亦行卷。
胡爲於此不繼來，衣食遑遑遊苦倦。
扁舟去矣江復湖，可能不一趨庭隅。
吹噓上天不敢望，贈言於此能無乎。
別馬莊甫
作者：趙蕃
朝代：宋

邂逅成深識，慇懃不作遥。
鵝湖書後約，汭口騎能招。
奔逸君誠俊，衰摧我不聊。
嗜書甘寂寞，破敵看嫖姚。
別齊之
作者：趙蕃
朝代：宋

新月凈林木，微風動菰蒲。
客子不能寐，拊身念艱虞。
忽思騎鯨翁，已去不可呼。
樂哉今夕境，忍令墮空虛。
南都李文學，豪氣老不除。
將爲章江行，值我彭蠡湖。
一見如平生，健論真起予。
座間誦新作，崢嶸突黄初。
携酒夜過我，烹鷄仍鱠魚。
快飲不記琖，耳熱歌烏烏。
乘墜俱大謬，醉倒不用扶。
幾夢即了我，此身無復餘。
勝踐無古今，人事自作疎。
東西南北人，何必懷此都。
明朝兩茫茫，危途各崎嶇。
語離有遺恨，更起捋君鬚。
到家寄季承二首·其一
作者：趙蕃
朝代：宋

相逢到別二十日，披覽溪山駐行役。
凄凉浩蕩兩生境，意不求詩詩自得。
臨分不作珍重語，顧欲倡酬詩卷覓。
問君得此君何用，云比相如家四壁。
杜陵囊帛解救寒，陸生越橐千金直。
人言君侯真太癡，君癡不癡君自識。
到家寄季承二首·其二
作者：趙蕃
朝代：宋

向來已念修途苦，還家作况初無愈。
嬌兒失乳索飯啼，病妻服藥思鹿脯。
關心藥裹詩自廢，無復吟哦繼朝暮。
與君定交且十年，相從未有如君許。
信知此藥莫可常，後會驚心念風雨。
報儂安否比何如，莫以素書慵不具。
到江口寺
作者：趙蕃
朝代：宋

已絕朱林渡，還瞻白塔擎。
欲從微徑陟，復命小舟橫。
劉伯山書來云有施主爲造一亭劉子澄名曰竹溪索詩爲賦二首·其一
作者：趙蕃
朝代：宋

竹外青原久不看，書來賸喜報平安。
脩筠流水故亦有，高士韻人良獨難。
杜老不應棲錦里，謫仙終合見金鑾。
茲亭便與圖經載，何況製名繇孟韓。
劉伯山書來云有施主爲造一亭劉子澄名曰竹溪索詩爲賦二首·其二
作者：趙蕃
朝代：宋

今人那有郗嘉賓，爲子經營茅棟新。
可待絃歌資廼具，詎須出郭始離塵。
舊詩頗願窮岡割，後約要容王翰鄰。
更喚能詩子歐子，不因對月自三人。
劉兄垂示同張兄遊向園呈先生詩卷次韻
作者：趙蕃
朝代：宋

聞道輿籃出，興懷反棹時。
身雖縛官簿，心豈忘筇枝。
已後斜川集，方賡人日詩。
因君竹林詠，動我故園思。
劉茂實赴省袖澹庵舊贈見過索送行詩用韻
作者：趙蕃
朝代：宋

蚤日已俊茂，高交仍老成。
貫通雖七略，陶冶異長城。
聖世患才少，忠言繇主明。
平生捩眼看，得雋每知名。
劉萬二弟置酒與八九兄同飲
作者：趙蕃
朝代：宋

每憶疎詩卷，何期共酒尊。
高棲子苕霅，孤宦我湘沅。
暮夜風仍吼，途窮志自存。
悠悠幾山嶽，泛泛一乾坤。
北風
作者：趙蕃
朝代：宋

北風故應陰，南風還當晴。
占風更占雨，巢穴寄吾生。
十一日·其一
作者：趙蕃
朝代：宋

老眼看花抵霧中，寥寥鼻觀與香通。
水僊蛻去梅成實，只有山礬印此風。
十一日·其二
作者：趙蕃
朝代：宋

老去讀書非少年，故憐觳觫尚加鞭。
看竹偶然閒半日，歸來還愧腹便便。
十一日簡王進之
作者：趙蕃
朝代：宋

曉枕聞簷溜，閒筇立寺門。
宿酲連卯酒，幽趣落無言。
山色丹青濕，梅花璧玉溫。
誰能此乘興，風味昔人存。
十一月二十三夜通夕不寐爲賦梅詩且懷斯遠成父友弟及五首而曉書呈在伯·其一
作者：趙蕃
朝代：宋

年年賦梅詩，不賦如有闕。
於梅亦何事，我好自渠結。
昔人思故人，往往託風月。
我今故人思，因梅念高節。
十一月二十三夜通夕不寐爲賦梅詩且懷斯遠成父友弟及五首而曉書呈在伯·其三
作者：趙蕃
朝代：宋

我欲賦梅詩，佳處不自呈。
老樹賞空曠，長條貴疎明。
既如幽人幽，又似貞女貞。
可聞不可見，可見不可名。
十一月二十三夜通夕不寐爲賦梅詩且懷斯遠成父友弟及五首而曉書呈在伯·其二
作者：趙蕃
朝代：宋

我欲賦梅詩，詩故未易作。
勁質攘冰霜，高情傲丘壑。
褒如應時清，殿若羞世濁。
陰伏陽乃升，此物方濯濯。
十一月二十三夜通夕不寐爲賦梅詩且懷斯遠成父友弟及五首而曉書呈在伯·其五
作者：趙蕃
朝代：宋

名園多攀折，野樹多零落。
零落夫何恨，攀折適爲虐。
山居老莓苔，竹徑無鎖鑰。
何當歸去來，有弟同斟酌。
十一月二十三夜通夕不寐爲賦梅詩且懷斯遠成父友弟及五首而曉書呈在伯·其四
作者：趙蕃
朝代：宋

婆娑風月隅，窈窕溪山宅。
林園故幽幽，鷗鷺空脈脈。
雖云有逢迎，未易相主客。
桃李自成蹊，歲寒知松柏。
十一月二十三日
作者：趙蕃
朝代：宋

正爾元無事，胡然不自聊。
髯衰紛若雪，梅早綴如椒。
太白傾殘榼，方爐𬋖柿樵。
宦才成此味，隠莫待渠招。
十一月初五日晨起書呈葉德章司法
作者：趙蕃
朝代：宋

卧聞落葉疑飄雨，起對空庭蓋卷風。
政自摧頹同病鶴，况堪吟颯類寒蟲。
忽思有客渾如我，却念題詩不似公。
已分虀鹽終白首，可因霜雪媿青銅。
十一月十五日風大作偶成四十字
作者：趙蕃
朝代：宋

江南無此風，羸疾詎煩攻。
異事真同颶，夸辭嬾問雄。
梅猶隠荆棘，菊已墮蒿蓬。
坐撥寒灰盡，詩成欠得工。
十一月大雷雨
作者：趙蕃
朝代：宋

疾雷驚萬里，凍雨落三更。
未暇尋洪範，誰能究五行。
短檠無焰續，高枕待天明。
鐘省成深省，雞聲匪惡聲。
十一月晦日欲雪
作者：趙蕃
朝代：宋

九月不雨至於臘，北風忽來吹作雪。
竹頭搶地何肯低，梅面著沙終自潔。
書生好奇甘忍凍，屢起推窗探雲物。
雖然亦有過計憂，憂怕水仙重蛻骨。
十七日晨起簡諸公
作者：趙蕃
朝代：宋

年多病暑苦亡聊，夏忽如秋意自消。
竹屋紙窗宵摵摵，雨條風葉曉蕭蕭。
凶年未易辦五斗，樂處却思甘一瓢。
幾日詩筒似疏曠，意乘聊復一長謠。
十三夜使風
作者：趙蕃
朝代：宋

雪浪湧如山，乘風失泝灘。
窮途雖粗慰，悸魄敢懷安。
燈閃漁家迥，鴈哀江渚寒。
怪來詩語瘦，良欠酒杯寬。
十三夜招全真沅陵
作者：趙蕃
朝代：宋

昨朝熱如焚，今日涼如水。
豈惟悟天機，政自知物理。
黄華一月賒，桂子數夕事。
已辦烹伏雌，相期泛浮蟻。
十三夜秉文携詩見過
作者：趙蕃
朝代：宋

餐玉我無術，點金君有方。
胡爲仍各瘦，更復問何長。
月好橋同步，詩佳袖取將。
歸來未成寐，看葉墮危黄。
十三日逆風舟行甚遲
作者：趙蕃
朝代：宋

昨夜縱風幾喪生，今朝泝水頗留行。
細看洶湧收帆脚，孰若夷猶聽槳聲。
客路了知難數傲，長年謂我勿多驚。
世間遲速元同致，莫問到衢今幾程。
十九日招老謝丈
作者：趙蕃
朝代：宋

再失重陽集，才能一笑期。
兒童闖車馬，鳥雀避茅茨。
雨後橙初熟，霜前菊未衰。
招邀幸臨顧，傾飲莫相疑。
十九日雨中
作者：趙蕃
朝代：宋

帆來鳥去蘇州句，落木長江老杜詩。
得意寫圖那辦此，驚人吐句或能之。
長年役役愁肝腎，老態駸駸入鬢髭。
寄謝樵夫與漁子，可憐日用不能知。
十二日登列岫亭有設空幄者去之薦福酌淺沙泉登大楚之秋屏閣而歸賦詩一首
作者：趙蕃
朝代：宋

軒亭著難穩，名字又惡同。
譬猶死得謚，美惡百代公。
維洪之厭原，茲爲衆山雄。
何許千萬間，可以屏障充。
不於春夏時，刻畫仍遺冬。
豈非即其西，故取摇落中。
所得正且盡，評自曾南豐。
是令登賦士，談說口不容。
我留豫章城，十日雨且風。
重尋湖上宅，再叩仙佛宮。
未行北沙門，憂心實忡忡。
落日擬進棹，殷勤謝篙工。
我遊有未盡，汝去何匆匆。
肩輿天寧寺，高下一逕通。
其誰列翠幕，正爾遮青松。
欲住不得久，傍觀南平鐘。
清澄淺沙泉，一酌醒我胸。
秋屏適跬步，直上如凌空。
回觀列岫亭，有見真附庸。
玄暉彈丸句，固足名壤穹。
後人竟攘取，榜識千家逢。
况茲如許山，詎止窗戶供。
脊記題葆真，疑未經此翁。
十二月一日使風
作者：趙蕃
朝代：宋

中宵不得休，常州已鷄鳴。
欲知五更寒，掃霜四聞聲。
出門風暴起，掛席遂前征。
官河溝瀆耳，洶洶若未平。
想見太湖中，白浪山嶽傾。
紆直雖有殊，高枕幸不驚。
舟師尚若悔，吾身未宜輕。
既無性命憂，從使嫌怨并。
十二月一日同陳明叔修絕江遊古城白泉
作者：趙蕃
朝代：宋

快閣呼舟渡碧江，舉篙驚破白鷗雙。
謾云擇勝心如渴，不待窮幽意已降。
試遣折梅巡野圃，少須酌茗坐僧窗。
欲將韻語題今日，筆力輸君九鼎扛。
十二月一日因出小憩快閣而歸
作者：趙蕃
朝代：宋

昨宵已辨雪中燈，今日晴來聊記曾。
病骨可堪風似刮，衰眸自喜句如冰。
鴈因就暖長爲客，魚爲逃寒返墜罾。
北去南來勿渠嘆，身今淹泊歲還仍。
十二月七日病題四首·其一
作者：趙蕃
朝代：宋

曉枕聞屐聲，方知夜來雨。
遥憐江南梅，玉立勝越女。
林深笑成暗，溪淺照亦俯。
想象不勝情，吾寧久羈旅。
十二月七日病題四首·其三
作者：趙蕃
朝代：宋

一代數百年，作者不數人。
桃李非不芳，梅花獨清真。
是故吾黨士，愛之踰等倫。
詩成欲何屬，目斷楚江濱。
十二月七日病題四首·其二
作者：趙蕃
朝代：宋

前朝困壺觴，昨日强撐拄。
今晨不能支，謁告報公府。
噤瘁苦春寒，廉纖真雪雨。
病狀雖摧頹，猶思鷗鷺舉。
十二月七日病題四首·其四
作者：趙蕃
朝代：宋

酒亦不難止，無以寄吾興。
縱然酒可止，詩恐不受命。
二者必相須，未易相負勝。
所以千載人，不能除此病。
十二月二十九日雪三首·其一
作者：趙蕃
朝代：宋

歲是明朝盡，春猶半月遲。
人言無復雪，天意肯違時。
宿麥爭萌達，遺蝗絕類滋。
年豐如可待，吾豈病長饑。
十二月二十九日雪三首·其三
作者：趙蕃
朝代：宋

蔽天纔集雨，動地忽驚風。
苧絮潜加力，盃觴稍費功。
山川相映發，竹樹失青葱。
幼質知難久，茅檐溜已通。
十二月二十九日雪三首·其二
作者：趙蕃
朝代：宋

犬吠非因盜，鷄鳴已後晨。
穿窗殘月在，布地落花勻。
我亦驚霜鬢，誰能念曲身。
久晴常畏病，逢雪更憂貧。
十二月二十六日
作者：趙蕃
朝代：宋

水有縈紆何自來，竹能森爽爲誰栽。
山僧乞飯朝一出，幽子題詩日幾迴。
故鶴未妨頻有客，騎馿正爾獨尋梅。
得閒且盡幽居趣，顧我初無當世才。
十二月初六夜夢客溧陽半月而未見晦菴夢中以見遲爲併作詩謝之首句云平生知己晦菴老歲晚方懷見晚羞寐而診曰羈於一官久去師門精神之感形見如此耶用其句賦詩一章寄上
作者：趙蕃
朝代：宋

平生知己晦菴老，歲晚方懷見晚羞。
題詩寄公夏始盛，遣弟持書春又浮。
謝安東山豈我舍，迂叟洛中常國憂。
蟠桃結實動千載，朝菌不與晦朔謀。
十二月初四夜同吳資深陳明叔宿觀山
作者：趙蕃
朝代：宋

一源何自發嵌空，漱月流風晝夜中。
故有松聲雜清越，獨無梅影照玲瓏。
鄉人但說觀山寺，客子深懷太史公。
好事陳吳不易得，冒寒襆被肯來同。
十五夜月
作者：趙蕃
朝代：宋

老至自多感，月圓仍此秋。
又成愁裏見，都白幾分頭。
酒罄妨人醉，詩窮不易搜。
徑歸掩關卧，還雜候蟲幽。
十五夜玩月有懷
作者：趙蕃
朝代：宋

四海中秋月，三衢上水船。
棲遲猶故我，飄泊記今年。
烏有空成句，無何不具錢。
還家知不遠，飛去苦無緣。
十五夜看月
作者：趙蕃
朝代：宋

碧天湧出爛銀盤，萬里顛風落樹端。
懶復持杯向渠問，徑思飛步躡翔鸞。
十八夜宿秀城外
作者：趙蕃
朝代：宋

月子彎彎四面歌，扁舟今夜泊嘉禾。
頗欲歌呼起相和，一聲軋軋又前波。
十八日分謁升德廟過江作
作者：趙蕃
朝代：宋

命有叢祠事，晨興敢憚勤。
渚沙微隠艇，山木總藏雲。
雨勢紛未已，詩材怳見分。
中流更回首，片片媿鷗羣。
十八日記夢
作者：趙蕃
朝代：宋

冥冥落月子規哭，幽人夢成續復續。
茅簷壞砌到何許，酴醿架倒留紫竹。
紫竹新抽雨又滋，淚粉娟娟凝翠玉。
夢中自省非宿遊，又意簷村舊林谷。
阿連對牀呼得醒，亦說夢作看花行。
看花夢向江南去，江石犖确屐有聲。
行逢古屋鬰崢嶸，仙家釋氏俱莫名。
看花非揚亦非洛，但見滿眼灼灼朝霞明。
夢中又意東莊路，普圓寺下芙蓉樹。
主人亦道舊相識，乃復不逢戶外屨。
嗟我與君無自疑，夜之所夢晝所爲。
扁舟若具可徑歸，知長不必詢筮龜。
十六夜月
作者：趙蕃
朝代：宋

月早晝氛在，月遲夜氣澄。
秋毫細可數，烏鵲棲亦興。
青山葬李白，蘇門隠孫登。
吾老無逸氣，頹然照鬅鬙。
十六日出迓客
作者：趙蕃
朝代：宋

逢迎非我事，且逐衆人行。
粗識郊原趣，因茲詩句成。
黄華菜誰主，自喚鳥何名。
忽憶來時路，還思去日程。
十六日夜邀二劉饒錢同成父飲
作者：趙蕃
朝代：宋

籍甚中秋月，飄然四海兄。
詩兼淡仍泊，酒任濁還清。
柳映蕭蕭影，灘聞活活聲。
明年當此夕，擊柝政重城。
十六日雨中憶梅花
作者：趙蕃
朝代：宋

莫問帆遲速，且看山晦明。
賦詩忘意索，圖畫得天成。
白髮應無種，流行詎有程。
清霜可期至，郢樹合爭榮。
十四夜元衡見過
作者：趙蕃
朝代：宋

餘酲索寞政須驅，多謝君能佩酒壺。
回首林園重摇落，岸巾風月且須臾。
不須相對哀囚楚，何日扁舟俱下吳。
雅意從來在松菊，放言不用屬蓴鱸。
十四夜月·其一
作者：趙蕃
朝代：宋

既夕風猶進，凌空月故遲。
明宵縱當滿，今夕可乖期。
少壯欣逢節，年侵意自悲。
平生一杯酒，即事五言詩。
十四夜月·其二
作者：趙蕃
朝代：宋

鏡破何年合，珠沈幾日還。
空明歙溪石，行列婺州山。
鴈泊宵仍警，蟲哀夜不閒。
傳呼語舟子，移檝近前灣。
十四夜用立春韻
作者：趙蕃
朝代：宋

舊雪猶連雪，新春未得春。
燒燈當變節，圓月與俱新。
邂逅成朋飲，飄流愴客身。
還家重蕭索，山鬼闖厨人。
十四日二首·其一
作者：趙蕃
朝代：宋

梅開在高岡，仰望不可攀。
微風一動摇，落片紛斕斑。
下者隠幽閟，叢然榛棘間。
著根近溪流，墮地即水灣。
是物佳莫匹，在處堪解顔。
扶藜曳芒屩，永日不得還。
十四日二首·其二
作者：趙蕃
朝代：宋

窮冬無苦寒，寬我欠裘褐。
裘褐苟不備，道有猶絺葛。
童奴忽告言，薪盡米復竭。
市糴不可賒，囊錢顧安得。
詩成詎堪煮，梅望當止渴。
一笑謝兒曹，爾饑由我拙。
十月三日鄭秀才惠菊植之晏齋窗前尊酒偶乏與稚子烹茶作重九
作者：趙蕃
朝代：宋

旋斫寒梢縛短籬，菊窠三兩带花移。
莫嗟已落重陽後，自是江南秋到遲。
菊開便是東坡節，酒盡空哦清晝詩。
竹隠異時尋故事，送花常憶鄭當時。
十月二十日晚風雨大作
作者：趙蕃
朝代：宋

獵獵風聲萬馬犇，我方愁絕坐黄昏。
了無鼠輩窺厨冷，顧有貍奴同席溫。
靜裏頓能除妄想，病中還欲寄空門。
四時鼎鼎催人老，籬菊銷香梅返魂。
十月八日聞鷄鳴即起案上偶有陶集繙閱數詩有懷斯遠三首·其一
作者：趙蕃
朝代：宋

衾寒數窺窗，窗暗鷄已號。
比鄰遞東西，我起披縕袍。
始占霜檐粲，忽聽風林鏖。
迺知中夜雨，吾念亦良勞。
十月八日聞鷄鳴即起案上偶有陶集繙閱數詩有懷斯遠三首·其三
作者：趙蕃
朝代：宋

聞君治書樓，誦書仍課文。
古人不朽計，政在三冬勤。
今時獨不然，白屋期青雲。
君豈斯人歟，大雅迥不羣。
十月八日聞鷄鳴即起案上偶有陶集繙閱數詩有懷斯遠三首·其二
作者：趙蕃
朝代：宋

寒缸燭餘膏，破爐明宿火。
嬾復布衾眠，遂作藜牀坐。
默坐亦何爲，姑取陶詩課。
我友安在哉，良思與之和。
十月十五日
作者：趙蕃
朝代：宋

柳行摇落參差際，鴈字虛無滅沒中。
醉面紅來因卯酒，征衣脆去爲霜風。
十月晨雨
作者：趙蕃
朝代：宋

昨夕斜陽照墟落，今晨細雨暗簷楹。
田夫荷笠趨田去，織婦連機競織聲。
畏餒但憂瓶粟罄，怕寒聊倚鬢絲明。
古來名士多如此，底事於予亦麽生。
十月見菊二首·其一
作者：趙蕃
朝代：宋

黄花狼籍晚猶香，冷蝶頻來著意忙。
不見東籬千載士，自應埋沒老風霜。
十月見菊二首·其二
作者：趙蕃
朝代：宋

花前曳杖極徜徉，爲汝臨風一慨慷。
直自東坡僊去後，無人十月作重陽。
十有二月二日晚同向景先閲江船忽雨作從教授假蓋繼以詩來次韻
作者：趙蕃
朝代：宋

誰令類癡兒，乃是妨曰假。
君方遡歸鴻，我政專野馬。
成詩忽能送，有酒胡不瀉。
此段亦可傳，誰與妙揮灑。
午寢而起懷子儀公擇
作者：趙蕃
朝代：宋

夢裏槐安底處宮，夢回依舊向來空。
竹陰可藉日已薄，柿葉堪書霜未紅。
酌酒誰知幽子獨，縱談那得兩君同。
詩拈信手初無味，閒向西窗運禿翁。
午過無錫明日五更到平江門外
作者：趙蕃
朝代：宋

百里風帆日未中，惠山紫翠忽重重。
姑蘇城外楓林寺，夜半已過聞曉鐘。
午風大作已雨甚微
作者：趙蕃
朝代：宋

老屋支風懼壓焉，若爲吹雨但疏然。
池蛙閤閤自得意，圃蝶飛飛人故憐。
玩物不妨尋物理，得閑聊爾賦閑篇。
枕書幾欲成幽睡，又怕饑鼯攪夜眠。
午飯資福寺
作者：趙蕃
朝代：宋

病骨怯秋凜，羸驂疲路長。
人烟少行店，樓閣見僧房。
憇息今成暫，從游舊不忘。
却塵看姓字，淮楚路茫茫。
半江遇風濤其勢危甚晚示同舟
作者：趙蕃
朝代：宋

言歸固多欣，值險輒大怖。
方趨順風捷，忽與犇濤遇。
得非蛟龍爭，無乃雷霆怒。
我舟僅如掌，我命且如縷。
何止失人色，殆欲成狼顧。
神明力扶持，生死費調護。
平生素多艱，安坐乃其處。
便哦歸來辭，勿草遠遊賦。
同行信同憂，相唁勞相諭。
急反浪頭魂，還尋酒中趣。
卓文君
作者：趙蕃
朝代：宋

成都共逸爲琴心，豈不嘗聞賦麗淫。
重聘茂陵今已晚，不須多賦白頭吟。
南風行十八日早作
作者：趙蕃
朝代：宋

吾聞黄帝張樂洞庭野，始意莊生言故假。
又聞湘靈鼓瑟進玄螭，亦意屈子夸厥辭。
屬行洞庭四月半，南風三日吹不斷。
黄昏猶是天陸離，午夜忽成雲片段。
病夫數起不知睡，數起側聽仍熟視。
恍疑帝樂尚鏗鍧，又謂湘絃發幽閟。
乃知二子元非虛，吾聞自用耳目拘。
須臾月落天向曉，依舊南風波浩渺。
博山道中
作者：趙蕃
朝代：宋

春陰春晴往復佳，園花落去逢山花。
城中小駐欲十日，坐覺老眼孤芳華。
中團寺前慣休歇，故向博山尋曲折。
眼中奇處要使傳，倚頼筆端真有舌。
卧聞
作者：趙蕃
朝代：宋

卧聞急雨吹風顛，吾家泊船若箇邊。
此懷自足滋白髮，況復哦詩渾廢眠。
欲呼杯酒慰枵腹，童奴告我尊空然。
即事
作者：趙蕃
朝代：宋

秋日勝春句匪誇，信春無頼覺秋佳。
睡餘對客霏談屑，茶罷卷書揩眼花。
寂歷斜陽簷影斷，蕭疎黄葉雀聲譁。
家貧尊酒雖無舊，多謝鄰翁許屢賒。
即事二首·其一
作者：趙蕃
朝代：宋

問薪薪已無，問米米已空。
假貸愧鄰里，犇走愁僕童。
乞食陶徵君，乞米平原公。
昔人有如此，吾今未爲窮。
即事二首·其二
作者：趙蕃
朝代：宋

廢圃失不治，委積成荆杞。
何敢問嘉蔬，亦無馬牙齒。
舊聞苦行僧，破鐺煮糙米。
我今頗似之，但未除髮耳。
即事呈斯遠三首·其一
作者：趙蕃
朝代：宋

並湖微徑曲通村，步步看梅遂款門。
犬似不能知客意，苦相唐突吠籬根。
即事呈斯遠三首·其三
作者：趙蕃
朝代：宋

一花固覺有餘香，况此寒梢數尺長。
怪底詩來總清絕，始知逸韻與相當。
即事呈斯遠三首·其二
作者：趙蕃
朝代：宋

去却蔫花意轉新，是知疎密總宜人。
正由穢去清虛集，不礙蕭然冠與巾。
去冬十二月與成父分袂於上饒春見於溧陽又見於臨安成父竟先言歸作是詩以送之
作者：趙蕃
朝代：宋

客裏凡重見，天涯竟獨歸。
急難徒眷眷，離別倍依依。
夏木青圍幄，春流綠染衣。
與俱端不惡，吾事故成遲。
去冬過新喻得前四句因見全真行足以成篇
作者：趙蕃
朝代：宋

雨裏過新喻，風前憶舊遊。
凄涼孤鶴化，寂寞兩羊裘。
屢雪交游涕，無驚鬢髮秋。
君歸應有感，榮謝各悠悠。
去年過鉛山一見季承自後邈不相聞秋試度必入城因成父行寄之以詩
作者：趙蕃
朝代：宋

去歲飄然反自閩，訪君曾爲駐征輪。
尺書不至知殊縣，五字可追如隔晨。
秦論舊聞追廼祖，漢庭那得棄平津。
行當過我一飯去，要話別來長苦辛。
去德清十數里阻冰舟行甚艱
作者：趙蕃
朝代：宋

常時一夜北新橋，問訊茲來故不遥。
豈慮堅冰忽成合，更當冷日未能消。
志存紆直無渠怒，行有艱難自我招。
頼是晴山有佳色，不然何以慰無聊。